qundao/data-zh-poetry huggingface dataset:
醉春风 其一 春情
作者：丁澎
朝代：清

春到愁如此。伊寄消愁字。道侬无赖惹春思，是。是。是。便不思量，思量则恁，那关卿事。愁思因春至。春病由伊致。如何只说但伤春，试。试。试。索性都抛却，难分别、两般情思。
醉春风 其二 幽期
作者：丁澎
朝代：清

钩月光初吐。半笼昏黄雾。只愁芳径路多迷，赴。赴。赴。记得檐前，秋千影里，倚墙低树。微近香深处。悄悄无人语。鹦歌只管暗呼人，误。误。误。莫便窥窗，恐他姊妹、花阴闲步。
醉春风·春情
作者：丁澎
朝代：清

春到愁如此。伊寄消愁字。道侬无赖惹春思，是。是。是。便不思量，思量则恁，那关卿事。愁思因春至。春病由伊致。如何只说但伤春，试。试。试。索性都抛却，难分别、两般情思。钩月光初吐。半笼昏黄雾。只愁芳径路多迷，赴。赴。赴。记得檐前，秋千影里，倚墙低树。微近香深处。悄悄无人语。鹦歌只管暗呼人，误。误。误。莫便窥窗，恐他姊妹、花阴闲步。
醉花阴 其一 春暮，和清照韵
作者：丁澎
朝代：清

帘影沉沉移午昼。迷迭消红兽。弹泪上花梢，一霎风吹，片片胭脂透。困人天气黄梅候。粉汗沾罗袖。鸾镜掩重开，试揣红绵，却是何时瘦。
醉花阴 其二 寒食
作者：丁澎
朝代：清

墙角秋千红影度。踏遍新苔露。眉恨寄夭桃，赚燕迷莺，都做相思树。柳丝烟挽湘帘暮。春闷晴如雨。楼外更飞花，屈戌重重，难锁东风住。
醉花阴·春暮，和清照韵
作者：丁澎
朝代：清

帘影沉沉移午昼。迷迭消红兽。弹泪上花梢，一霎风吹，片片胭脂透。困人天气黄梅候。粉汗沾罗袖。鸾镜掩重开，试揣红绵，却是何时瘦。墙角秋千红影度。踏遍新苔露。眉恨寄夭桃，赚燕迷莺，都做相思树。柳丝烟挽湘帘暮。春闷晴如雨。楼外更飞花，屈戌重重，难锁东风住。
醉落魄 其一 新夏
作者：丁澎
朝代：清

洗妆初晓绡红褪、待眉匀扫。铜虬半吐春云袅。雨压枇杷，莫恨鹃啼少。香泥窄凤金铃悄。兔丝偏是裙襕草。越罗何竹湘娥笑。鬓惹飞香，吹落桐花小。
醉落魄 其二 去邸
作者：丁澎
朝代：清

子归可矣。十年不索长安米。掉头沧海成何事。屠狗从游，阅尽人间世。学成一敛胡为尔。酒酣不倚田鼢势。裂眦莫救荆卿死。挥手而来，浪迹于今始。
醉落魄·新夏
作者：丁澎
朝代：清

洗妆初晓绡红褪、待眉匀扫。铜虬半吐春云袅。雨压枇杷，莫恨鹃啼少。香泥窄凤金铃悄。兔丝偏是裙襕草。越罗何竹湘娥笑。鬓惹飞香，吹落桐花小。子归可矣。十年不索长安米。掉头沧海成何事。屠狗从游，阅尽人间世。学成一敛胡为尔。酒酣不倚田鼢势。裂眦莫救荆卿死。挥手而来，浪迹于今始。
采桑子·本意
作者：丁澎
朝代：清

提笼陌上逢游冶，郎佩香蓝。妾带宜男。两种芳心各自谙。佯羞却步娇无语，心似春蚕。泪在青衫。欲说相思一半含。
野眺
作者：丁澎
朝代：清

秋原落日俯长溪，倚暮看山独杖藜。满目蒲菰双岛外，几家烟火万峰西。泉倾古洞云偏出，人在青冥鸟乱啼。精舍不殊寻柳谷，惟令许掾得幽栖。
锦堂春·题秦氏书屋
作者：丁澎
朝代：清

疏雨半窗花影，秋风一枕松声。焚香独会参同契，手自训黄庭。鹆眼冷依湘竹，乌皮静罨蓉屏。阮公酒瓮陶公菊，偏此最关情。
锦缠道·讯南郡丘曙戒别驾
作者：丁澎
朝代：清

浩淼烟波，橘柚南天霜晚。鹤矶边、轻帆乍卷。一樽风雨秋江岸。枫落猿吟，底是伤游宦。暮与客相期，散花洲畔。共目送、几行归雁。待庾楼月上胡床。正宜城酒熟，搔首人同玩。
长命女·春闺
作者：丁澎
朝代：清

春如海。衰桃斜映西窗外。弄影人无奈。剃袅金虫暗坠，衫锁珠蕤未解。绿遍宜男愁不采。蝶绕湘裙带。
长相思 其一 本意
作者：丁澎
朝代：清

花阴阴。月阴阴。花月无情似有心。此心何处寻。朝云深。暮云深。暮暮朝朝直到今。于今却怎禁。
长相思 其二 采花
作者：丁澎
朝代：清

郎采花。妾采花。郎指阶前姊妹花。道侬强是他。红薇花。白薇花。一树开来两样花。劝郎莫似他。
长相思·本意
作者：丁澎
朝代：清

花阴阴。月阴阴。花月无情似有心。此心何处寻。朝云深。暮云深。暮暮朝朝直到今。于今却怎禁。郎采花。妾采花。郎指阶前姊妹花。道侬强是他。红薇花。白薇花。一树开来两样花。劝郎莫似他。
阳关引·秋居简河阳李子燮王夙夜诸子
作者：丁澎
朝代：清

归到柴桑境。负郭虚三顷。东枝鸲鹆西枝落，愁何定。念候芭载酒，难问岷阳径。听竹扉、小雨飒飒敬槐影。莳药归、惟见松鼯抱尘甑。坐久夕阳外，山未暝。野烟丛处，昏鸦送、半窗冷。有乌皮几在，长对蒿华凭。正俛思旧友，落月覆苔井。
隔浦莲·田居
作者：丁澎
朝代：清

菰芦风动蔌蔌。云里藏茅屋。晌夕农事少。羔初炙，酒方漉。乘兴寻樵牧。疏林暮。罢钓归山鼠。弄修竹。蓬门如许，灌园老叟何物。秋畦半亩，满眼昏鸦古木。一枕松风床下菊，知足。山家清景偏独。
雨中花 其一 江亭晚集
作者：丁澎
朝代：清

望里江城如雾。柳外檐星初吐。婪尾争传，红牙乍拍，飘眇烟深处。樽前翠袖双眉妩。香入鹍弦半度。看野鹜多情，芰荷应笑，客且休归去。
雨中花 其二 春去
作者：丁澎
朝代：清

此去明年还见。何似离情难遣。红泪如珠，偷弹多少，肯把东风换。未到三更犹是伴。且待阑干弄晚。奈鸟乱花喧，秋千立尽，目送残阳远。
雨中花·江亭晚集
作者：丁澎
朝代：清

望里江城如雾。柳外檐星初吐。婪尾争传，红牙乍拍，飘眇烟深处。樽前翠袖双眉妩。香入鹍弦半度。看野鹜多情，芰荷应笑，客且休归去。此去明年还见。何似离情难遣。红泪如珠，偷弹多少，肯把东风换。未到三更犹是伴。且待阑干弄晚。奈鸟乱花喧，秋千立尽，目送残阳远。
霜叶飞·冬怀
作者：丁澎
朝代：清

玉阶霜槭。琐窗外，一枝斜弄寒月。锦江春信托修鳞，奈彩笺空折。牢记得、罗衫稳贴。旧时衣带双鸳结。他嘱付频频，不道是、岭梅重放，异乡犹客。料得香狄芬鞮。团云贴领，此际熏篝斜叠。多情知否，在萧关、对玉缸低说。正旅馆、拥衾如铁。梦回犹殢交河雪。忆当年、同绣被，烬冷香猊，何如今夕。
题曾青藜尊人传后
作者：丁澎
朝代：清

莫为信陵士，宁作韩陵石。子升碑记存荒烟，杯酒不浇公子宅。不见曾公古侠者，十岁能文兼跃马。赋就欲夺云梦田，剑击长凌武安瓦。灌夫弟畜朱家奴，乾坤何处客腐儒？竖子成名何足齿，天下英雄君与孤。干戈鼎沸若飞电，江南黄犊如席卷。慷慨谈兵尊俎前，草檄特膺公府荐。片纸能胜十万师，一身耻为三语掾。登床自许捉刀人，帐中莫使孙郎见。此时楼船横楚州，朝议下敢申同仇。指挥泣下袁开府，信誓直折宁南侯。功成不赏蹈沧海，鲁连遗风至今在。岁月俱因戎马驰，壮心不与沧桑改。徐庶还家为老亲，江湖把钓足闲身。少微星边忧处士，秋风原上动旁人。有子青藜与我厚，是父声名满人口。饮泣再拜前致辞，乃公佳传烦下走。猗嗟韩陵信陵掩秋雾，乌雀啾啾白杨渡。千古之名何有哉，贞珉长傍松楸树。予为此歌君莫悲，聊作阡铭表其墓。
风入松·建业遇宋荔裳观察
作者：丁澎
朝代：清

新亭啼鴂不堪闻。明月亦愁君。乌巷衣冠江令宅，多换取、岭树江云。疏拙宁如仆辈，眼看裘马何人。河桥残角拥行尘。极目楚天分。悲哉秋气青枫下，招山鬼、石竹罗裙。东郭肯容安枕，北山何用移文。
风流子·送穷
作者：丁澎
朝代：清

岁庚如月朔，酹君酒、好去莫蹉跎。念处世、无令阮公所笑，为文不免，季绪之诃。惟君故、便颔颜佗傺，壮志尽消磨。形影相依，无如我笃，交游割席，孰与卿多。匆匆君行矣，任浮沉相共、腐鼠涎蜗。须向魉无人地，鬼岛蓬科。更欲送君天上，诉帝如何。除为祢衡挝，为包胥哭，为渐离筑，为鲁阳戈。君其择焉，予且倚瑟而歌。
风霾行
作者：丁澎
朝代：清

今上御历十三载，三月旬日风昼晦。诏问有司灾异状，法部郎臣昧死对。臣闻汉帝除肉刑，醴泉溢出芝草生。秦时赭衣常塞路，日蚀星移失桓度。古来祥？信有诸，刘向李寻数上书。丞相席藁请避位，帝曰咨尔言非虚。方今阳和布大泽，雌蜺昼见飞沙赤。冯夷击鼓蚩尤争，太乙灵坛诅风伯。秦川地震三辅霜，郡邑不敢追流亡。宿舂未给县官税，更烦征调徙敦煌。钩考参连不知数，谴责稍迟督邮怒。司空岁满城旦书，廷尉门填桁杨路。商王解网舜好生，圣朝尚德复缓刑。黄麻如飞赦书下，父老涕泣祈升平。帝省斋宫天可变，风不鸣条世清晏。苍鹰乳虎投远裔，赤乌应集灵和殿。臣等披沥惶恐言，陛下圣明制曰善。
风霾行
作者：丁澎
朝代：清
体裁：古风

今上御历十三载，三月旬日风昼晦。诏问有司灾异状，法部郎臣昧死对。臣闻汉帝除肉刑，醴泉溢出芝草生。秦时赭衣常塞路，日蚀星移失桓度。古来祥�信有诸，刘向李寻数上书。丞相席藁请避位，帝曰咨尔言非虚。方今阳和布大泽，雌蜺昼见飞沙赤。冯夷击鼓蚩尤争，太乙灵坛诅风伯。秦川地震三辅霜，郡邑不敢追流亡。宿舂未给县官税，更烦征调徙敦煌。钩考参连不知数，谴责稍迟督邮怒。司空岁满城旦书，廷尉门填桁杨路。商王解网舜好生，圣朝尚德复缓刑。黄麻如飞赦书下，父老涕泣祈升平。帝省斋宫天可变，风不鸣条世清晏。苍鹰乳虎投远裔，赤乌应集灵和殿。臣等披沥惶恐言，陛下圣明制曰善。
临江仙·州署东偏新辟小园成，春日偶题
作者：丁瀚
朝代：清

丝雨愔愔飘未已，遥山半被云遮。小园堪拟庾公家。数竿君子竹，一径美人花。清昼垂帘无个事，茗炉闲试新茶。眼前生趣足相夸。燕儿营厦屋，蜂使放朝衙。
踏莎行·望雨
作者：丁瀚
朝代：清

瓦雀鸣春，窗鸡报晚。卷帘薄雾笼幽草。山家正在望甘霖，鸠啼屋角听来好。润叶愁微，沾枝恨小。东风莫把浓云扫。年光输与柳条多，依依不觉春将老。
踏莎行·望雨
作者：丁瀚
朝代：清
体裁：词

瓦雀鸣春，窗鸡报晚。捲帘薄雾笼幽草。山家正在望甘霖，鸠啼屋角听来好。润叶愁微，沾枝恨小。东风莫把浓云扫。年光输与柳条多，依依不觉春将老。
高阳台·秋夜闻笛
作者：丁瀚
朝代：清

晚照留红，寒烟弄碧，金飙吹满江城。倦倚雕阑，谁家玉笛飞声。梅花落尽人何处，更无愁、也唤愁生。况凉州、别调新翻，越样凄清。柯亭旧韵何堪问，剩关山月色，千里同明。懊恨桓伊，催教绣阁心惊。陌头杨柳萧疏甚，顿牵来、无数离情。又长空、塞雁争飞，相和悲鸣。
鹊桥仙·新秋
作者：丁瀚
朝代：清

轻雷送雨，凉飙饯夏，一榻清虚无暑。果然茗饮胜杯香，量水倚，疏帘自煮。塞鸿将到，林蝉乍歇，又听捣衣砧杵。微吟欲觅和人难，只索向、秋虫细语。
临安怀古次吴克庵学使韵
作者：丁炜
朝代：清
体裁：七言律诗

㽛町旧国枕山开，纵目凭高客思哀。瘴草碧侵群节墓，野花红暗抚蛮台。五邦地控交冈险，三洞泉通泸水来。边徼从前多谪宦，景贤祠下几徘徊。
云龙山真武宫登阁
作者：丁炜
朝代：清
体裁：七言律诗

乱峰环抱气氤氲，飞阁凭虚最出群。鸟道松杉千岁老，鹤坛笙磬半空闻。披襟凉爱南薰爽，晞发晴看北户云。便拟投簪从帝子，骖虬同谒玉宸君。
元日即事次上官三立大廷尉韵
作者：丁炜
朝代：清

鹓鹭班归彻火城，阳回初啭上林莺。嘶风宝骑联镳出，映日宫貂簇锦行。柏叶共分春昼酌，梅花独结岁寒盟。喜瞻云物新开霁，应念调和属老成。
卧病酬林澹亭
作者：丁炜
朝代：清

轻寒腰带减，窗竹渐离披。未得高眠早，常愁退食迟。青山秋后梦，黄叶雨中诗。酒熟东篱下，君闲可预期。
奉陪王贻上登八境台次元韵
作者：丁炜
朝代：清

积年难晤面，今日共登台。诗看前人咏，樽因我辈开。霜鸿依泽集，星使泛槎来。极目江天外，风烟蔽草莱。远水双流合，严城四望孤。春潮通野渡，夕鸟下平芜。宿雨藏墟市，轻风过舳舻。明朝愁欲别，握手缓斯须。
奉陪王贻上登八境台次元韵·其一
作者：丁炜
朝代：清

积年难晤面，今日共登台。诗看前人咏，樽因我辈开。霜鸿依泽集，星使泛槎来。极目江天外，风烟蔽草莱。
奉陪王贻上登八境台次元韵·其二
作者：丁炜
朝代：清

远水双流合，严城四望孤。春潮通野渡，夕鸟下平芜。宿雨藏墟市，轻风过舳舻。明朝愁欲别，握手缓斯须。
新淦舟行
作者：丁炜
朝代：清

城下空江向北流，虔州西上正悠悠。柳边过雨鹭窥网，花外夕阳人倚楼。渔笛数声愁欲剧，篷窗孤枕梦偏幽。一川烟景频来往，每对青山忆旧游。
献陵怀古
作者：丁炜
朝代：清

同姓占封此地嘉，贤王礼乐有光华。当年《大雅》归毛氏，落日遗宫忆汉家。鸦啄残红翻柿叶，雁迷浅碧过蘋花。翛然立马苍茫外，城角秋深起暮笳。
甲辰上巳沈康臣过集
作者：丁炜
朝代：清

佳辰须强饮，谁慰寂寥居。花柳看憔悴，江山待祓除。休文能过我，逸少有遗书。且共追觞咏，情深感慨余。
病起示舍弟韬汝
作者：丁炜
朝代：清

三秋卧病叹支离，冷雨幽窗祇自悲。换得衰颜惊鹊镜，移来废砚触蛛丝。暂抛世累钟残后，顿起乡心叶落时。莫道身慵生事减，池塘犹示惠连诗。
贾岛峪
作者：丁炜
朝代：清

青山名傍古人存，贾岛穷居有故村。客舍无烟成独叹，秋风落叶向谁论？十霜几堕并州泪，万里空归蜀道魂。烟月石楼寒寂寂，夜深疑叩老僧门。
贾谊宅
作者：丁炜
朝代：清

洛阳才子屈长沙，旧宅开残橘柚花。天下治安犹痛哭，南方卑湿漫伤嗟。霜寒废阁啼妖鵩，日落荒庭集暮鸦。千载怀湘同有恨，赋成骚客鬓应华。
送唐习之游金陵
作者：丁炜
朝代：清

都亭春霁后，送子复南游。箧里仲宣赋，樽前玄礼舟。啼莺移苑树，乳燕入江楼。故国今如许，清吟且莫愁。
山居次蔡南民韵
作者：丁煐
朝代：清

霭霭峦烟锁，茅庐傍竹边。风微人不觉，日上我犹眠。涉世无良策，端居守薄田。一尘俱拂净，闲里自忘年。
村游
作者：丁煐
朝代：清

暖风吹绣陌，扶杖过桥头。柳岸轻烟锁，花溪月自流。燕抛双剪去，荷长小钱浮。曲折随芳径，春光一望收。
宿天堂墟寄徐铁孙陈仲卿尚秋湄邹云客徐子远萧榄轩陈子彝梁松甫
作者：丁玉藻
朝代：清

惊飙卷孤篷，凄怆游子颜。夜深荒山道，星斗方阑干。男儿事行役，岂复畏险艰。野宿近熊馆，四顾无人烟。时闻潜狙行，飒飒林莽间。茅茨一樽酒，敌此衣裳单。疲苶不遑息，朝曦上檐端。游鱼思故渊，飞鸟思故山。风波一失所，惆怅何时还。念我同袍人，塌然摧肺肝。
寄畅园步月
作者：丁玉藻
朝代：清

夜出漪澜堂，微风散林樾。帘开萤影度，屐响蛩语歇。遥爱水荭花，清芬媚凉月。
观兵
作者：丁玉藻
朝代：清

捷书传楚塞，使相议征蛮。伏莽熊皮甲，簪花鹿角鬟。炎风生万灶，杀气动三关。莫学浛洭水，东流更不还。
送嵇戊门之东莞
作者：丁玉藻
朝代：清

禺山秋色远，送尔去何之。落日双忠庙，寒花九姓祠。家贫为客久，身贱得名迟。余亦同兹难，红亭酒莫辞。
鄱阳早发
作者：丁玉藻
朝代：清

榜人鸣铜钲，素舸侵晓发。江月皎犹在，村鸡号未歇。萧然此时意，轩盖定何物。却忆芝山巅，匡庐坐超忽。董生昔高蹈，于此采薇蕨。系我行役久，故乡渺难越。终当返西神，阳阿夕晞发。
题吴敬夫岁寒三友集四首·其一
作者：丁玮
朝代：清
体裁：七言绝句

无那烟花六代愁，山温水软帝王州。破残满把伤心泪，法曲凄凉菊部头。
题吴敬夫岁寒三友集四首·其三
作者：丁玮
朝代：清
体裁：七言绝句

陆沉今又叹神州，相对何堪尽楚囚。正忆北朝庾开府，暮年词赋动乡愁。
题吴敬夫岁寒三友集四首·其二
作者：丁玮
朝代：清
体裁：七言绝句

儿嬉南渡又兴亡，剩有渔樵侠义肠。夺得酒杯浇块垒，哀音凄绝孔东塘。
题吴敬夫岁寒三友集四首·其四
作者：丁玮
朝代：清
体裁：七言绝句

望秋蒲柳不胜嗟，零落难将气节夸。饶有岁寒岩壑侣，苍松翠竹古梅花。
小仓山房题句
作者：丁珠
朝代：清
体裁：联

身闲但急千秋业；官罢还贪一县花。
南乡子·闺情
作者：丁瑜
朝代：清
体裁：词

钗凤似飞鸦。袅袅香罗笼绛纱。妆罢戏将红豆掷，休哗。无数黄莺闹柳衙。蓬岛即伊家。那得轻乘天上槎。只恐无情如柳絮，愁他。夜半殷勤诉月华。
如梦令·春闺
作者：丁瑜
朝代：清
体裁：词

捲幔难消长昼。花落鸟啼时候。罗绮试新妆，剪剪轻烟香瘦。纤手。纤手。笑指鸳鸯佳偶。
家居
作者：丁瑜
朝代：清

木石风花结四邻，寂寥门巷久无人。昔年燕子今重到，始信交情尔独真。
昭君怨·秋闺
作者：丁瑜
朝代：清
体裁：词

帘外秋声何早。染得叶儿黄了。泪湿倚栏杆。怯衣单。正是伤情时候。新恨浓浓如酒。好梦忽然惊。梦中莺。
桃源忆故人·闺怨
作者：丁瑜
朝代：清
体裁：词

一轮皎皎清如水。慵把朱颜妄拟。斜挂柳梢何意。想照征人矣。梦魂昨夜纱窗里。记得吴头楚尾。纵有绸缪双鲤。更胜青梅味。
虞美人·忆外
作者：丁瑜
朝代：清
体裁：词

疏篱隐隐迷天晓。帘捲云山小。数行雁字自南来。却带相思离恨、万千回。东风一夜添憔悴。滴尽长江泪。痴情日日倚妆台。只恐梦魂无据、过阳台。
长相思·忆外
作者：丁瑜
朝代：清
体裁：词

听钟声。数寒更。窗外芭蕉滴到明。梦儿也无情。薄罗轻。玉钗横。目送新鸿字未成。非关宿酒醒。
假归述怀留别都门僚友二首·其一
作者：丁田澍
朝代：清
体裁：七言律诗

秋风吹动故园心，引疾今朝竟脱簪。敢以微官高去就，难将衰质久浮沉。鸿文纬国推燕许，逸兴寻山慕向禽。从此东华软尘隔，羸骖无复晓骎骎。
假归述怀留别都门僚友二首·其二
作者：丁田澍
朝代：清
体裁：七言律诗

人海藏身懒出扃，养疴镇日卧空庭。静翻蠹简寻医术，闲伴蛩吟读道经。入幕凉飔秋摵摵，垂檐细雨夜泠泠。晓钟催去朝天客，过巷车声枕畔听。
秋日严州城下用放翁初秋有感韵
作者：丁申
朝代：清

萧萧落木下孤洲，叠叠穷山豁一州。枫叶江浔帆影碎，梅花城郭笛声愁。归耕游卒争刑马，垦废贫黎合买牛。休养此邦诚不易，长官匪止俸钱筹。
传言玉女·闲吟
作者：丁白
朝代：清

岁序匆匆，又是清明时候。野棠花落，小院闲清昼。芹泥润浦，燕子归来未久。暖烟微雨，似无还有。抚景伤情，怕近云窗月牖。恨心难诉，郁怀如病酒。倦思无聊，新句绿笺吟就。东风悄立，暗成消魂。
生查子·咏蝶
作者：丁白
朝代：清

应是共春期，两两归芳苑。叶底复花间，粉翅轻盈展。幽梦暗萦牵，为惜残红乱。黄鸟苦无情，唤起双惊散。
醉花间·秋日
作者：丁白
朝代：清

眉敛翠。容憔悴。有恨无人会。俯首细思量，几度心如碎。玉露损芙蕖，秋风坠兰蕙。感此益伤怀，滴尽双红泪。
哭殷次伊
作者：丁祖荫
朝代：清

江山无主奈愁何，凄绝同胞爱国歌。虞岭魂归风雪夜，春寒犹禁自由花。
60自寿联
作者：丁立诚
朝代：清
体裁：联

一生多是命安排，四十五十无闻，六十年华今已到；万事明知自生灭，三千大千悟澈，八千书卷不重回。
元妙观石画拓本
作者：丁立诚
朝代：清

墨云四壁石画张，玉丫叉展东书堂。坐论文物六朝古，晋太元迄隋开皇。是时苻坚败淝水，安石赌墅殊清狂。林邑范佛贡方物，金盘戴首珠腾光。长星一杯劝汝酒，昌明谶符晋不纲。虫沙猿鹤化异类，绕树乌鹊悲流亡。杨花落尽李花放，东海鲤鱼云中翔。凭阑默坐者谁子，知音或为万宝常。以古为鉴痛争战，刻石垂戒昭文章。昔我征车济宁驻，石室画像搜武梁。郭巨朱鲔墓题夥，黾池李颂夸祯祥。何若射阳谒尼圣，问礼雁贽周道旁。金石图史左右列，襄阳一舸游金阊。金阊玄妙古道观，为五都市百戏场。毡椎响拓蝉翼薄，琼玖珍贶投钱郎。廉石郁林访学舍，剑池虎阜摹山冈。纵有题字岁月近，媚俗书画开文唐。
孙仁甫丈炳奎出观先世所藏温公澄泥砚李延平有题名南宋为魏鹤山得见真西山跋明有文衡山观款
作者：丁立诚
朝代：清

南唐澄泥第一品，北宋党碑第一人。匪砚之重，世自不敢轻。况其温温玉质，娟娟出水莲丰神。砚之方正见公德，砚之圭角表公节。公兮砚兮皆可述，独乐园中说《周易》。墨花濡染传家集，凤咮龙尾伯仲间。只许桥亭谢升堂，玉带文入室。前有观者李延平，后有观者文徵明，其中更有西山鹤山来同盟。八百载后归之乐安孙，可与宋雕《资治通鉴》称为两足尊。
米业公所联
作者：丁立诚
朝代：清
体裁：联

近者悦，远者来，莫以斗筲自限；志同方，道同术，须知稼穑维艰。
角花笺歌
作者：丁立诚
朝代：清

金花半角玉版方，曾沐纯庙题奎章。浙江疆臣拜手献，楮先生侍南书房。是时遭际重台阁，徵士联吟尽鸿博。吾杭杭厉本乡亲，如凤之翎麟之角。百四十年时不同，流落燕台花市中。世情莫叹薄如此，幸有同声片楮通。我昔相遇琉璃厂，短幅长笺两心赏。携归同社赠新诗，首唱铁花老词长。先生先世尤可详，晋有蚕茧唐硬黄。百金不许市一纸，江南供奉澄心堂。碧云春树好颜色，红染桃花艳芳泽。终古家声重洛阳，白州刺史高华职。有明繁盛宣德年，远族更有侧理笺。二林家宝不敢秘，亦拜天家赐锦鲜，先生之风无瑕净，老去红颜花掩映。愿花常好楮国春，我尚依依桑梓敬。清平四海万千秋，来助人修五凤楼。新翻花样马一角，快写吉语羊千头。
贺邹典三70寿联
作者：丁立诚
朝代：清
体裁：联

君七十，我五十，合之甲子重周，岁序绵长，高会先荷花生日；椿八千，桃三千，记取己亥六月，主宾酬酢，胜地得好木丛林。
贺金芸台50寿联
作者：丁立诚
朝代：清
体裁：联

酒星李长庚，愿三百六旬多醉；君子蘧伯玉，知四十九年之非。
贺魏虞臣迁居金华联
作者：丁立诚
朝代：清
体裁：联

其人多才，卜毕万之后必大；此乡信美，绍金华学派真传。
嘉鱼工次秋感
作者：丁绍仪
朝代：清
体裁：五言律诗

浩然秋水至，似共旅愁生。风雨朝如晦，波涛夜有声。人随孤屿泛，泉忆故山清。多少南归雁，还从泽畔鸣。
新秋杂感次和邹寿泉韵
作者：丁绍仪
朝代：清
体裁：五言律诗

落叶满原野，江风入小楼。水痕千里月，蛩语一庭秋。世事正多故，身家难自谋。去来无顾虑，输与海天鸥。
济北道中
作者：丁绍仪
朝代：清
体裁：五言律诗

草枯平野净，歧路益纷纷。古木森如棘，遥山淡入云。风沙旋不定，鸡犬静无闻。何限劳人意，行行又夕曛。
游寄畅园
作者：丁绍仪
朝代：清
体裁：五言律诗

绿树阴初合，闲庭草渐肥。游鱼负萍戏，小鸟逐花飞。雨过泉声静，风来酒力微。斯游殊不易，我是暂时归。
秋夜
作者：丁绍仪
朝代：清
体裁：五言律诗

指枕人无寐，盈庭月似霜。秋深蛩语大，风静露华凉。壮志随年减，闺愁入夜长。何堪回首处，一雁正南翔。
经彭泽县
作者：丁绍仪
朝代：清
体裁：五言律诗

四野寒云散，风吹淑气和。江从大雷转，舟向小姑过。水国鱼虾贱，山城草木多。少焉新月上，还作扣舷歌。
风波
作者：丁绍仪
朝代：清
体裁：五言律诗

一欲群芳歇，天涯人未归。风波大江上，星月几时辉。梦杂浮云幻，心惊去日非。茫茫身世感，空自说忘机。
赠镜妙大和尚联
作者：丁绍周
朝代：清
体裁：联

曾从山水窟中来，秋色可人，征袂尚留巫峡雨；欲向海云深处住，邮程催我，扁舟又问浙江潮。
柳洲种柳歌
作者：丁维时
朝代：清

柳洲亭畔去来波，浴鹭眠鸥戏水多。分外今年新涨绿，参差万缕映渔蓑。自眠自起影鬖鬖，仿佛灵和殿外看。莫使行人肆攀折，春风留取护吟鞍。
柳洲种柳歌·其一
作者：丁维时
朝代：清

柳洲亭畔去来波，浴鹭眠鸥戏水多。分外今年新涨绿，参差万缕映渔蓑。
柳洲种柳歌·其二
作者：丁维时
朝代：清

自眠自起影鬖鬖，仿佛灵和殿外看。莫使行人肆攀折，春风留取护吟鞍。
挽张之洞联
作者：丁维椽
朝代：清
体裁：联

出处不离学问，存旧果，证新因，共喻苦衷，江海茫茫资砥柱；经纶尽属老成，弥内忧，息外患，枯残热血，日星炳炳耀忠魂。
浪淘沙
作者：丁翼
朝代：清

谁剪旧宫衣，春思迷离。南朝金粉未全非。愁绝玉钩斜外路，绿怨红凄。紫陌画楼西，拾翠人稀。金钿委地茜裙低。二十四桥歌舞歇，只剩香肥。
采桑子·蓼花
作者：丁翼
朝代：清

秋来水国萧疏甚，开瘦芙蓉，白遍芦丛。蟹火明边一穗红。摇摇几点娇无那，雁语才终。鸥梦方浓，欲采先愁路不通。
齐天乐·秋雨沈沈，游山滞约，作此以柬淙云
作者：丁翼
朝代：清

泄云一片筛寒雨，虚帏凉意微逗。彩扇销香，碧罗淹泪，恰似去年消瘦。玲珑窗牖。只孤影相怜，更谁携手。一桁帘垂，暗灯花结小红豆。匡床清梦易觉，听声声点点，乱捎鸳甃。钿砌蛩寒，画廊蕉碎，并作一宵僝僽。双眉青斗。怪几日、西风替侬吹皱。试把圆冰，病容憔悴否。
久客浦城台使屡檄不放夜坐达旦
作者：丁耀亢
朝代：清

山城风雨夜寒侵，欹枕灯残耐苦吟。故国青山万里梦，老亲白发五更心。微官求劾身仍系，薄俗依人病转深。自拥孤衾愁达旦，卧听童仆有哀音。
再答山阴王玉映并宗弟睿子
作者：丁耀亢
朝代：清

海上仙人挽鹿车，《五噫》歌就出关初。黔娄偕隐称良友，班女工文续《汉书》。玉笈家藏空粉黛，青箱世业伴樵渔。又闻宫壸征闺范，不去翻来问索居。
听笛
作者：丁耀亢
朝代：清

寂寂远峰青，梅花落洞庭。何人吹入破，能使客愁醒。鹤唳云门远，龙吟海气冥。悲秋兼别恨，明月满山亭。
哀陈章侯
作者：丁耀亢
朝代：清

到处看君图画游，每从兰社问陈侯。西湖未隐林逋鹤，北海难同郭泰舟。鼓就三挝仍作赋，名高百尺莫登楼。惊看溺影山鸡舞，始信才多不自谋。
屠牛叹呈张中柱学士
作者：丁耀亢
朝代：清

燕市西番旧羌落，屠杀天生自安乐。都城用牛不计万，远近群驱就束缚。撑拄蹄角侧不起，努张血力睛犹烁。钦刃一哮微带声，中节砉然遂解膊。庖丁见惯谈笑轻，一瞬十牛如振萚。众牛旁立相待死，毛角濈濈神自若。胔肪同登大俎盘，皮骨群分百匠错。死犹济物不辞用，生本利人代耕作。虎豹凶残出于柙，劳生尽力填溪壑。功罪报施已不仁，造物何尝分厚薄。东风春草年年生，老牛死尽犊还耕。
梨口村
作者：丁耀亢
朝代：清

瑶草琪花遍地生，青禽红果不知名。层层列岫天如束，人在翠微深处行。
瓜洲
作者：丁耀亢
朝代：清

水外苍烟一鹭明，长天雨歇半江晴。双舟对过如梭急，爱听船娘转舵声。
老将
作者：丁耀亢
朝代：清

老将愁衰落，幽燕气尚雄。虬须犹挂剑，猿臂已伤弓。帝宠嫖姚少，人知颇牧忠。低头怜战马，落日大江东。
减字木兰花·为席靖庵题吹箫图
作者：丁荣
朝代：清

流莺渐老。人生行乐应须早。柳媚桃夭。认取春光塞上娇。洞箫一曲。生绡貌出人如玉。莫奏清商。且尽尊前现在觞。
浣溪沙·古浪道中
作者：丁荣
朝代：清

匹马驼来万斛愁，萍踪远逐野云浮。新声听到古凉州。迎面晚山含日冷，夹车新水带冰流。浓春风景似深秋。
眼儿媚
作者：丁荣
朝代：清

天山雪后冻嶙峋。寒极似无春。推窗试看，淩兢梅萼，也减精神。拈毫欲赋砚池水。谁继兔园尘。拚教今夜，割鲜行炙，醉吐车茵。
感秋
作者：丁蓉绶
朝代：清

西风挟愁来，一岁一相侵。引手掬秋意，浩旷不可寻。胡为愁因依，苍然与之深。得非缠缚怀，乘此萧飒音。倾膏入尘缘，迫使煎其心。静思了能悟，百虑澄孤襟。君看中天月，万里云无阴。
阻风
作者：丁蓉绶
朝代：清

一困沙泥一上天，欲参真谛识前缘。年时怨羡都无著，见惯人家顺水船。
石头城
作者：丁裔沆
朝代：清

君不见龙骧将军意气豪，连帆战舰明珠袍。雄师八万挂席进，角声吹断黄云高。鸾旗半卷青山里，鱼龙悲咽秋江水。自将玉篆付官家，不遣将军折一矢。赤乌事业不崇朝，尽逐东风散怒涛。横江振旅铙歌发，白发将军看宝刀。寄语横行且复休，孙郎战骨随蒿丘。当年割据山河壮，谁道降帆下石头。
刺促行
作者：丁谦
朝代：清

刺促复刺促，人生百年鸟过目。前有一樽酒，后有一丛菊，把菊饮酒安事役，役迷阳生途行且伤足。山多虎豹水多蝮，时时飞而食人肉。请看东门悲牵犬，何如生来抱黄犊。
幽居
作者：丁谦
朝代：清

幽居忽不乐，远游南山岑。山光迎暮霭，归鸟皆投林。簌簌涧上松，风过闻远音。泠泠涧中水，浣我尘世襟。山鹤有闲意，山鹿多野心。旷然一相对，机械何从侵。静境触斯悟，幽念息逾深。安知太古上，非复如当今。请从彭泽公，一抚无弦琴。种竹得幽趣，种兰有幽芬。孤怀澹相寄，非期世所闻。东邻有隐士，洒然离俗氛。朝夕过我游，结契连风云。赠君流黄机，报我蜀锦纹。锦纹织奇字，密意通殷勤。殷勤那敢负，誓绝莸与薰。春花与春草，向荣各欣欣。相期共樽酒，薄醉眼斜曛。
幽居·其一
作者：丁谦
朝代：清

幽居忽不乐，远游南山岑。山光迎暮霭，归鸟皆投林。簌簌涧上松，风过闻远音。泠泠涧中水，浣我尘世襟。山鹤有闲意，山鹿多野心。旷然一相对，机械何从侵。静境触斯悟，幽念息逾深。安知太古上，非复如当今。请从彭泽公，一抚无弦琴。
幽居·其二
作者：丁谦
朝代：清

种竹得幽趣，种兰有幽芬。孤怀澹相寄，非期世所闻。东邻有隐士，洒然离俗氛。朝夕过我游，结契连风云。赠君流黄机，报我蜀锦纹。锦纹织奇字，密意通殷勤。殷勤那敢负，誓绝莸与薰。春花与春草，向荣各欣欣。相期共樽酒，薄醉眼斜曛。
题夏闰枝青镫有味图
作者：丁谦
朝代：清

至文肇六籍，洙泗执枢纽。鲁论四教垂，文实居其首。天地虽广大，万物虽繁茂，厥理靡不包，一一资析剖。譬如城门轨，万马此辐辏。自遭秦坑焚，汉兴葺残漏。讹谬日渐增，糠秕遂杂糅。厥后流益分，笙簧百家奏。经史子集区，金石梨枣寿。儒者生近今，简册如山阜。区区两目力，讵易遍寻究。又况是非间，错互眩妍丑。出主或入奴，输攻而墨守。谁能折其中，轇轕辨纷纠。夙昔有志斯，披诵就窗牖。荧然夜一檠，不觉柄移斗。所嗟识趣卑，衣食复奔走。所学无一成，蹉跎竟谁咎。闰兄劝学人，翩翩绍华胄。研摩日不遑，未恃得天厚。我时共折证，悬河资辨口。醰然心得言，岂屑拾牙后。示我青镫图，小册恰藏袖。开帙肖清神，夜景亦深秀。梧桐三两株，竦立秋光候。萧萧竹几丛，掩映茅亭右。斗室煜孤镫，书外百无有。恍闻金石声，琅琅激林薮。我时将南旋，惜别同心友。敬当临歧言，得勿附琼玖。相期各努力，业成致不朽。此味殊酸咸，知音果谁某。还拟问铜芽，历历心领否。
贺袁世凯五十寿联
作者：丁象震
朝代：清
体裁：联

五岳同尊，惟嵩曰峻极；百年上寿，如日之方中。
西泠印社联
作者：丁辅之
朝代：清
体裁：联

把臂入林，呼吸湖光饮山渌；抗心希古，网罗秦汉近唐虞。
浪淘沙·重读生香馆诗词题后
作者：丁采芝
朝代：清

开卷便生怜。好句如仙。玉钗敲断梦难圆，如此韶华如此过，那得延年。底事不成欢。月夕花天。怀人题遍衍波笺。个里伤心人不晓，说也凄然。
百字令·病怀
作者：丁采芝
朝代：清

露华侵晓，酿春寒种种，动人愁绝。底事三更眠不稳，窗外雨声凄切。细数铜壶，频添绣被，兽碳红炉灭。心情无那，不知还向谁说。况是十载离家，半生作客，入世遭磨折。辛苦好偿儿女债，赢得病怀如结。梦绕青门，枕凝红泪，瘦影横残月。晨鸡三唱，醒来又听檐铁。
再游石门白云洞有感
作者：丁锡庚
朝代：清
体裁：七言绝句

闲踪历历志重经，词客黄衫感宿因。山色远含堤柳绿，天涯都作可怜春。
蓉湖秋泛
作者：丁锡庚
朝代：清
体裁：七言律诗

心如古井不波澜，万物由来得静观。云薄遥从天末敛，身闲弥觉世途宽。柳疏野岸蝉声咽，芦老荒滩雁影寒。乍觉波光明照眼，舟人指点月团团。
赠澄江王芸阶先生七绝四首·其一
作者：丁锡庚
朝代：清
体裁：七言绝句

咫尺澄江带水环，飘然身似白云闲。凭将摩诘千秋笔，来画梁溪九叠山。
赠澄江王芸阶先生七绝四首·其三
作者：丁锡庚
朝代：清
体裁：七言绝句

拄笏看山兴不群，西神岚翠落缤纷。卧游莫道无良友，湖上斜阳岭上云。
赠澄江王芸阶先生七绝四首·其二
作者：丁锡庚
朝代：清
体裁：七言绝句

追随杖履挹风流，我亦频登王粲楼。坐久浑忘城市闹，淡烟微雨话凉秋。
赠澄江王芸阶先生七绝四首·其四
作者：丁锡庚
朝代：清
体裁：七言绝句

吟坛称长即吾师，翰墨因缘慰所思。他日相离定相忆，好贻双鲤寄新诗。
郊原新霁四首·其一
作者：丁锡庚
朝代：清
体裁：七言绝句

一天风雨转阴晴，喜见峰前挂晓钲。犹忆小楼春睡觉，门前不断卖花声。
郊原新霁四首·其三
作者：丁锡庚
朝代：清
体裁：七言绝句

名阳古寺远峰藏，金碧楼台望渺茫。山意正同人意静，数声清磬出禅房。
郊原新霁四首·其二
作者：丁锡庚
朝代：清
体裁：七言绝句

千山万壑宿云收，浓淡烟林翠欲流。听得飞泉问何处，奚童遥指树梢头。
郊原新霁四首·其四
作者：丁锡庚
朝代：清
体裁：七言绝句

炊烟吹逐暮云飞，茅舍村村未掩扉。莫道田家无乐事，插秧人傍钓鱼矶。
满庭芳·绝命词
作者：丁静兰
朝代：清

万里银波，漏残人尽，寥寥天籁无声。寒窗孤影，独自对残灯。无限凄凉旧事，细追思、黯黯伤神。问姮娥、何因生我，弱质太凋零。凋零。当此际、空梁悬影，谁与招魂。但留得者番，身后空名。此去黄泉前路，杳茫茫、指示无人。惟杖此，一痕冷月，送我去寻亲。
菩萨蛮
作者：丁静兰
朝代：清

杏花细雨清明节。追思往事魂将绝。慈母在堂时。婷婷弱质依。临窗开镜匣。花影节帘箔。刺绣共拈针。窗前笑语频。
菩萨蛮
作者：丁静兰
朝代：清

狐群流入吾常地。名园千古成忠义。白骨葬清池。萦回柳絮飞。楼台成灰烬。残月空庭冷。落叶满阶墀。凄凄暮雨时。
菩萨蛮
作者：丁静兰
朝代：清

萱亲相爱如金玉。娇痴未识从亲欲。生性太乖违。长将亲意回。离亲三阅月。泪眼都成血。存世复何为。莫如早早归。
挽曾纪泽联
作者：丁骧
朝代：清
体裁：联

雕虫薄小技不为，叱王尊驭，乘宗悫风，九万里经纬胸罗，记使节扬休，在宣德意、正疆圻、持体统；趋鲤奉大贤之训，纂叔重编，校康成注，八千卷丹黄手订，想史官承诏，宜列名臣、兼文苑、合儒林。
挽张之洞联
作者：丁鸿实
朝代：清
体裁：联

陶士行有功在湖湘，中外交推，死后尚留经国疏；马君实以身殉社稷，忧勤不懈，病中犹订教科书。
挽曾纪泽联
作者：万东鉴
朝代：清
体裁：联

信洽葛罗，下拜直同唐郭令；勋高博望，凿空不数汉通侯。
元旦祀先讫漫赋
作者：万之蘅
朝代：清
体裁：七言律诗

一盏屠苏砚削前，东溪旧梦拂荒烟。梨花有约迷千树，风水衔悲过卅年。世味酸咸犹故尔，儿时枣栗记纷然。宵分急景匆匆去，赢得初阳照客筵。
赠余应松联
作者：万乙楼
朝代：清
体裁：联

古来材大难为用；老去悲秋强自宽。
八十自寿戏简浯村太史·其一
作者：万作霖
朝代：清
体裁：七言律诗

四十年华汗漫游，长安屈指几春秋。谈经虎观斑居首，橐笔龙门愿未酬。敢以分符称补过，喜于拂袖早归休。杖藜鼓楫溪山外，故旧相逢总白头。
八十自寿戏简浯村太史·其二
作者：万作霖
朝代：清
体裁：七言律诗

何幸孱躯阅杖朝，十年林下任逍遥。纵然负郭惭朝夕，赖有专城慰寂寥。古柏拂墙初日丽，瘦梅横砌暗香飘。朽株嗢噱劳卿说，花下尊前兴转饶。
和坤一咸和四年砖歌
作者：万光泰
朝代：清

春云作泥花作土，客子远家十日雨。刺船问友城东门，鱼市晓鯹河水浑。主人居庐颜色悴，积潦盈阶苔满地。一砖得就墙阴看，上有咸和四年字。质如石重棱矩方，盈尺不足盈咫强。薶沈既深于性静，薜暴不著其工良。主人昨客临溪水，日有永安山在几。耕人堀地侵土龙，邻叟分诒共石髓。我闻晋陶久不全，南宋仅剩保母砖。交螭方壶地下破，兴宁宝刻人间传。是砖后出与为二，能记仓黄渡江事。四郊不垒苏冠军，百甓定运陶刺吏。烧砖志年谋亦周，千龄卧听松梧秋。谁怜衣襦仍发冢，亦有牧竖来登丘。余不亭高山鬼睇，薜荔女萝知几世。谁能更觅沈约坟，我欲再补石柱记。主人枕届复食贫，吊鹤不至啼鸟驯。歌诗已废蓼莪句，砖土正待烧砖人。嗟我将为粤行客，归期遥指江枫赤。且留铜雀香姜材，换取梅花蕉叶石。
和家兄敬怀秋日閒居
作者：万光泰
朝代：清

燕来育群雏，雏出燕欲去。单衣未归箧，复衣复当絮。踆乌迅不停，顾兔疾难御。微茫造化机，举手作新故。愚夫怀千忧，志士亦百虑。何如《蟋蟀》诗，行乐岁聿暮。城市众所骛，清旷还郊坰。春荑媚柔绿，秋至果实零。野雀晨俱来，网虫夕可听。嗟彼穷巷士，短褐仅盖形。平生相牛法，肯易相笏经。浮云去皎皎，晚日空庭青。瘿尊含古制，㾌琴韫奇曲。席门无高车，枢断绳自续。比邻二三叟，但话桑麻俗。饮水侑亨瓠，剪韭佐脱粟。百年腐儒餐，粗粝愿已足。登高望湖涘，历历明帆樯。朝来小阴翳，正昼仍骄阳。曝布标长竿，曝书满竹床。雨声忽东至，湿我罗衣裳。阴阳多变化，有目迷翕张。衣袽戒既济，宁谓勿过防。露晞岸草黄，霜落林叶赤。连畦种污莱，各有卤莽获。篝车陌头载，墉栉屋后积。南山落豆萁，伏腊缶自击。吾生寡筋力，幸辨菽与麦。《伐檀》感风诗，素食徒挟筴。匡衡世农夫，扬雄岂仕籍。驱雀彼何为，今人不如昔。
和家兄敬怀秋日閒居·其一
作者：万光泰
朝代：清

燕来育群雏，雏出燕欲去。单衣未归箧，复衣复当絮。踆乌迅不停，顾兔疾难御。微茫造化机，举手作新故。愚夫怀千忧，志士亦百虑。何如《蟋蟀》诗，行乐岁聿暮。
和家兄敬怀秋日閒居·其三
作者：万光泰
朝代：清

瘿尊含古制，㾌琴韫奇曲。席门无高车，枢断绳自续。比邻二三叟，但话桑麻俗。饮水侑亨瓠，剪韭佐脱粟。百年腐儒餐，粗粝愿已足。
和家兄敬怀秋日閒居·其三
作者：万光泰
朝代：清
体裁：古风

瘿尊含古制，癣琴韫奇曲。席门无高车，枢断绳自续。比邻二三叟，但话桑麻俗。饮水侑亨瓠，剪韭佐脱粟。百年腐儒餐，粗粝愿已足。
和家兄敬怀秋日閒居·其二
作者：万光泰
朝代：清

城市众所骛，清旷还郊坰。春荑媚柔绿，秋至果实零。野雀晨俱来，网虫夕可听。嗟彼穷巷士，短褐仅盖形。平生相牛法，肯易相笏经。浮云去皎皎，晚日空庭青。
和家兄敬怀秋日閒居·其五
作者：万光泰
朝代：清

露晞岸草黄，霜落林叶赤。连畦种污莱，各有卤莽获。篝车陌头载，墉栉屋后积。南山落豆萁，伏腊缶自击。吾生寡筋力，幸辨菽与麦。《伐檀》感风诗，素食徒挟筴。匡衡世农夫，扬雄岂仕籍。驱雀彼何为，今人不如昔。
和家兄敬怀秋日閒居·其四
作者：万光泰
朝代：清

登高望湖涘，历历明帆樯。朝来小阴翳，正昼仍骄阳。曝布标长竿，曝书满竹床。雨声忽东至，湿我罗衣裳。阴阳多变化，有目迷翕张。衣袽戒既济，宁谓勿过防。
四月三日兴济早行
作者：万光泰
朝代：清

旱风屯夜云，夜热如病酒。展转鸡三号，倏忽秋历九。茸裘覆掩骭，蔽絮传露肘。独行易伤怀，卫生敢不厚。朝暾炀林木，热属又奔走。农氓土作龙，神觋水洒柳。吁祷日以虔，甘霖竟何有。燕齐恃二麦，晓夕望南亩。极目牛尾稀，伤心飞蓬首。茅檐烟渐出，啼泣遍黄口。一市聊米盐，连村各携负。阴阳燮上相，干溢轸元后。年年振官仓，渺不计生斗。救荒无善策，备急要经久。太息桑林情，因风咏星罶。
城西南陈氏园看芙蓉花复至真如寺·其一
作者：万光泰
朝代：清

市南压长虹，湖尾置别墅。广除辟翠寒，圆沼浚曲阻。幽花孤且晚，玉洁秀叶楚。懿兹深谷芳，媚色乃贞处。游倏萃众乐，鸣鸟矫一举。迟客久未来，沿流复登渚。
城西南陈氏园看芙蓉花复至真如寺·其二
作者：万光泰
朝代：清

宰官发洪愿，舍宅城南陌。佛爪久纷飞，浮图镇遗迹。秋光相输净，铃语西风隔。遥看野鹘盘，片段残霞赤。前村䆉稏熟，细路牛羊夕。更恋石阑斜，松声散晴碧。
泛舟淮安城西历游湖上诸园晚归迟月
作者：万光泰
朝代：清

长堤如井眉，城邑在井底。平畴通酒垆，斜陌截腥市。缘溪见渔父，迷路问芦子。才遵短彴行，却喜单舟舣。晴沙秋练净，远绿春烟靡。数湾迹已深，一席轻可使。微吟聊自赏，默会兴何已。停桡复潭阴，草色动圆水。林庐在水次，纬壁皆赤芦。不为华丹饰，未失渔钓徒。粉箨放新竹，锦英缠朽株。熙熙数邻家，窥客衣短襦。终年饱淮米，复饱鱼与蓏。农桑洵可乐，金紫诚奚须。啼烟一鸠应，拂水双燕俱。感时春令过，伤远羁情孤。长轩更流憩，细谷平风湖。枚生作赋处，垂柳青依依。东皇妒青眼，团作飞绵飞。攀条欲赠远，绕树风吹衣。流萍俄已满，晚日将无归。历历鹭依岸，明明鱼拥矶。潜闻芦雨涩，尽卷蒲烟微。栖禽噪林隙，孤磬开僧扉。明镫水面静，圆月城隅辉。却顾共游处，乱云迷夕霏。
泛舟淮安城西历游湖上诸园晚归迟月·其一
作者：万光泰
朝代：清

长堤如井眉，城邑在井底。平畴通酒垆，斜陌截腥市。缘溪见渔父，迷路问芦子。才遵短彴行，却喜单舟舣。晴沙秋练净，远绿春烟靡。数湾迹已深，一席轻可使。微吟聊自赏，默会兴何已。停桡复潭阴，草色动圆水。
泛舟淮安城西历游湖上诸园晚归迟月·其三
作者：万光泰
朝代：清

枚生作赋处，垂柳青依依。东皇妒青眼，团作飞绵飞。攀条欲赠远，绕树风吹衣。流萍俄已满，晚日将无归。历历鹭依岸，明明鱼拥矶。潜闻芦雨涩，尽卷蒲烟微。栖禽噪林隙，孤磬开僧扉。明镫水面静，圆月城隅辉。却顾共游处，乱云迷夕霏。
泛舟淮安城西历游湖上诸园晚归迟月·其二
作者：万光泰
朝代：清

林庐在水次，纬壁皆赤芦。不为华丹饰，未失渔钓徒。粉箨放新竹，锦英缠朽株。熙熙数邻家，窥客衣短襦。终年饱淮米，复饱鱼与蓏。农桑洵可乐，金紫诚奚须。啼烟一鸠应，拂水双燕俱。感时春令过，伤远羁情孤。长轩更流憩，细谷平风湖。
禅藻斋观元鲜于伯机草书嵇叔夜与山巨源绝交书卷子
作者：万光泰
朝代：清

虎林隐吏困学民，风流自拟晋宋人。晚年裘马气俱敛，落纸具有湖山春。草书雄壮妙入神，上追米薛下笔亲。泥中挽车何笔法，亦如舞剑师裴旻。嵇康《绝交书》最古，七不堪辞山吏部。抱琴自为鸿飞高，肯向尘埃薄汤武。柳阴无暑贵客来，不闻不见驱车回。《广陵散》今遂绝矣，山巨源终安在哉。右军将军曾属笔，摹本鲜于复其一。龙腾雨坠奇势存，想见临池心手疾。同时几辈成烟云，此卷幸迟松雪焚。六丁雷电取不得，知子守护诚辛勤。辛勤守护何人识，断楮零缣增太息。墨池昨夜瘦蛟横，山雨吹窗晚风黑。
送廷简归杭州兼柬大宗西颢曦亮竹田
作者：万光泰
朝代：清

草色微茫雪满河，燕南二月未春和。寻常保社催花雨，忽漫离筵折柳歌。独往还山京国隔，相凭寄字里门过。羁留迅迈俱无定，不用临歧感涕多。青云有路孰弹冠，白日无绳自转丸。衣食驱人难闭户，云山招客易投竿。晨车愿化飞尘送，夜店须回落日看。湖上故人多寂寞，临风亦望讯平安。
送廷简归杭州兼柬大宗西颢曦亮竹田·其一
作者：万光泰
朝代：清

草色微茫雪满河，燕南二月未春和。寻常保社催花雨，忽漫离筵折柳歌。独往还山京国隔，相凭寄字里门过。羁留迅迈俱无定，不用临歧感涕多。
送廷简归杭州兼柬大宗西颢曦亮竹田·其二
作者：万光泰
朝代：清

青云有路孰弹冠，白日无绳自转丸。衣食驱人难闭户，云山招客易投竿。晨车愿化飞尘送，夜店须回落日看。湖上故人多寂寞，临风亦望讯平安。
雨不得至邓尉
作者：万光泰
朝代：清

湖外垂云向夕冥，湖头密雨洒窗棂。梅花暗落千林白，镫影閒挑一夜青。踏雪多年期佛屋，冲泥咫尺阻渔汀。鸡鸣欹枕潇潇甚，且当还元阁上听。
香河车中晚行
作者：万光泰
朝代：清

乘黑辞店门，落月犹在屋。冒寒度冰河，夹岸起群鹜。微霜洒冻面，侧望半枯渎。菱藕萧条空，渚洲窈窕复。双输曳麦垄，历块何碌碌。下有豚耳蔬，时误拂马腹。是皆瘒瘃妇，拮据备冬蓄。民生职在勤，物理报亦速。高城忽在迩，灰壒眯两目。解鞍息前林，草率具汤沐。凝云沈断堞，孤塔耸平陆。古道一徘徊，残碑半堪读。
夜泊吴江
作者：万友正
朝代：清

棹倚水云外，秋生淡霭中。廉纤篷断雨，舶趠雁回风。鱼浦明村火，芦花隐钓翁。客怀愁不寐，江岸听吟虫。
赠潘奕隽联
作者：万台
朝代：清
体裁：联

泮藻重游，苹笙重听，琼林重宴；老子寿星，哲嗣德星，贤孙文星。
挽吕俊孙联
作者：万同伦
朝代：清
体裁：联

念名城撄堞，结交与共死生，曾几何时，华岳秋高成独往；忆萧寺衔杯，相约再联觞咏，言犹在耳，樊川山好不从来。
旅夜
作者：万同伦
朝代：清
体裁：七言律诗

旅夜百忧煎病骨，坐看尘掩匣中刀。残镫耿耿客无赖，落月茫茫鸡乱号。隔岁河流决瓠子，几时战伐息临洮。淮阳一卧惊春至，种种羞将短发搔。
旅夜
作者：万同伦
朝代：清

旅夜百忧煎病骨，坐看尘掩匣中力。残镫耿耿客无赖，落月茫茫鸡乱号。隔岁河流决瓠子，几时战伐息临洮。淮阳一卧惊春至，种种羞将短发搔。
清水桥
作者：万同伦
朝代：清

涧柳带残雨，鸟声说晚晴。絮轻随马度，村近有鸡鸣。两岸夕阳淡，一溪春涨平。山程慰遥役，苍翠数峰横。
潼关城楼
作者：万同伦
朝代：清

崔嵬天设险，城阙莽风尘。关势连函谷，河声走孟津。有能望气者，留意弃繻人。日暮危楼上，悠悠作客身。
挽曾国藩联
作者：万启琛
朝代：清
体裁：联

系安危之重，为社稷之臣，功名百世，将相一家，接轸起群英，幕下同僚多节钺；出大贤之门，许急流之退，忧患相从，勘平亲睹，骑箕惊此日，风前老泪满江湖。
中秋狱中作寄老妻
作者：万夔辅
朝代：清

此生此月狱中看，分照累人不算圆。泣忆牛衣心并瘁，坐当木榻膝俱穿。《明夷》曾卜周文《易》，《惜誓》还吟屈子篇。生我恩深惭未报，夜深长跪礼金仙。
九日
作者：万夔辅
朝代：清

寻诗绕遍一篱花，落叶声中日易斜。忆得高堂临别语，授衣时节望还家。
孤雁
作者：万夔辅
朝代：清

凄绝云边雁，高飞忽断行。一声哀夜月，孤影怯秋霜。汾水蒹葭冷，衡阳道路长。客中愁见汝，忆弟泪沾裳。
故明鲁王废宫
作者：万夔辅
朝代：清

当年赐履尽银潢，禽父山川此启疆。矢到十传知肃慎，宫留千尺识灵光。无端白马屯河朔，曾见青衣泣路旁。甲帐已空遗楔在，冷烟残照过莓墙。
内景堂送吕大还彭城同檀玉铉杜生之
作者：万寿祺
朝代：清
体裁：古风

橡楠缘冬气，郁郁储群烟。远风振天羽，征雁皆南还。一岸隔遥水，入路临溪田。朝发甘罗城，夕驻清河湾。偃息秣良马，束书悬双鞍。爱此严霜辰，高帽发连卷。轮蹄动不息，佳兴引胜缘。绮思托幽素，怀彼《行路》篇。淮河日已远，黄河何溅溅。握手石梁侧，纵目当遐天。丈夫安可悲，敬业尚慎旃。子归拜堂下，堂上方盛年。
减字木兰花·望远
作者：万寿祺
朝代：清
体裁：词

层城双阙。天外芙蓉星斗列。今古江山。流水东行日月边。元龙百尺。茫茫眼底随潮汐。多病登台。何处秋风雁带来。
别去
作者：万寿祺
朝代：清
体裁：五言律诗

别去不复问，孤云千里过。宁知芳草外，尚有夕阳多。南国忧豺虎，西风驱鴐鹅。客心落日里，涕泪满山阿。
南乡子
作者：万寿祺
朝代：清
体裁：词

带甲满京华。落日孤城闭暮鸦。隔得南徐三百里，天涯。乱后零星三两家。梦断碧云赊。故国枌榆天外遮。连夕月明听不得，悲笳。几处关山雁影斜。
双调望江南·秋怅
作者：万寿祺
朝代：清
体裁：词

烟雨路，水国渐迷离。芳草遥天人去后，碧云满地雁来时。秋信竟差池。何处问，脉脉到于今。精卫徒生沧海恨，鳖灵不断蜀山心。天宇自荆榛。
同阎大湖上步月
作者：万寿祺
朝代：清
体裁：五言律诗

残霭动疏林，平畴入远浔。月圆今夕话，风碎隔年心。蹙蹙江湖窄，瞿瞿天地深。偶传消息好，喜慰一登临。
夜棹
作者：万寿祺
朝代：清
体裁：五言律诗

一棹归何晚，前村暮霭平。疏灯传远树，寒橛出孤城。宿鸟楼还语，幽香静更清。苍茫烟水外，凉月送人行。
将归南村留别诸公
作者：万寿祺
朝代：清
体裁：古风

冽冽岁云暮，四时浸以驰。鸿雁背北风，音响一何悲。策杖发西澨，载过东城湄。城阙高峨峨，楼阁与云齐。中多富贵人，车马光纷披。冠盖缀缨緌，变化随当时。往来互驰突，道旁狭且危。执手与君友，毛发托相知。夙昔周道游，大义同箴规。浮云与飞鸟，惭愧相因依。岂不乐诡随，中心不可违。别君适南村，遵路独言归。行人去不息，川原纷委蛇。严霜摧高树，日气瘦且低。稚子出门望，相随入荆扉。桔槔中夜悬，冻绠惨无为。谢圃入其室，登床读我诗。我诗惨以激，我床坦以夷。譬彼江中流，白石无转移。寄谢四海人，劳劳将焉之。
忆钱大
作者：万寿祺
朝代：清
体裁：五言律诗

忽忆南徐道，春风楼上年。晚莺移浦树，苦菜秀沙田。驿路归人少，蛟门落照悬。如何问津者，五载滞江船。
思帝乡·独感
作者：万寿祺
朝代：清
体裁：词

滦水阔，蓟云深。水阔云深，路远日沉沉。不信铜驼石马，有风尘。到处人闲天上，怕伤心。
望江南 其一 即席与胡彦远、陈平远赋如意牡丹二阕
作者：万寿祺
朝代：清
体裁：词

怜客路，幽草向人开。印得唇脂红一串，夜深移过枕边来。梦里自疑猜。
望江南 其二 即席与胡彦远、陈平远赋如意牡丹二阕
作者：万寿祺
朝代：清
体裁：词

澹薄处，骀荡总难禁。寸寸芳心浑欲吐，丝丝别绪忽沉吟。凝睇向知音。
望江南·湖上同胡彦远联句
作者：万寿祺
朝代：清
体裁：词

寒食后，千里见湖山。暮雨自能催客泪，春风不住送人船。今夜记今年。残照里，归去独登楼。短笛杏花看过马，红衫窄袖控吴钩。风景似徐州。
浣溪沙·有忆
作者：万寿祺
朝代：清
体裁：词

遁渚西边桥户开。夜迎凉月唱歌回。一川烟草自徘徊。头白老乌新啄屋，咮长妖鸟独登台。五陵佳气梦中来。
浪淘沙·荷花
作者：万寿祺
朝代：清
体裁：词

蝉曳小回廊。十里花香。天然鬟髻坐沧浪。道是洛妃乘雾至，烟水微茫。斜日下江乡。悄悄年光。采菱歌起怨沙棠。消受西风吹几阵，霜打池塘。
渔家傲·遁渚即事
作者：万寿祺
朝代：清
体裁：词

隔得芙蓉烟几许。平桥小荡通凫渚。飞过冥冥双属玉。歌声住。船头转过前山去。曲曲渔村连碧屿。白鲦吹浪邻溪雨。有分年光秋一树。伤心处。残阳压水无人语。
满江红·渔秋感怀
作者：万寿祺
朝代：清
体裁：词

遁渚渔师，家口住、芙蓉汀畔。商飙起、怪鸟冲沙，鳄鱼攻簖。蓑笠不惊人自远，风波如许秋将澹。棹归来、逆浪打船头，推篷看。日月变，江湖暗。网罟换，鱼虾乱。叹鬓毛如许，西风吹断。辛苦一生尘土外，飘零千里山河半。望海南、如髻涌潮云，无人见。
燕子矶
作者：万寿祺
朝代：清
体裁：七言律诗

碧磴重阴长古苔，孤亭日影见层台。石城对岸千松合，铁锁当门一水来。不夜车驺云外过，临春香草雨中开。江冥人去芜城远，潮打空山岁岁回。
甓湖道中
作者：万寿祺
朝代：清
体裁：五言律诗

归船临社晚，士女闹田家。漠漠双凫去，垂垂一岸斜。远湖没杨柳，小荡盛鱼虾。几度春风力，年光已杏花。
眼儿媚·赠卞校书
作者：万寿祺
朝代：清
体裁：词

花弄香纹春满楼，桃叶引江流。个人何事，斜阳独倚、曲曲肠柔。垂帘淡淡扑杨球，私心好处投。侍儿敛态，闭门作意，不上金钩。
立秋后和李大向阳
作者：万寿祺
朝代：清
体裁：七言律诗

风雨当门自有秋，豆花蟋蟀各为谋。落星古道晨驱雁，举火新畬夜饭牛。不近郭城催就稼，因留山水数登楼。笛声从此参差甚，容易月明人尽愁。
答王大
作者：万寿祺
朝代：清
体裁：七言律诗

楚州风雨夜徘徊，千里双淮极望开。回首渔矶多避世，惊心乔木一登台。二陵残黍西风急，十郡寒笳北吹哀。君自冥冥修雁羽，苍茫海国独归来。
苏幕遮·病中风雨
作者：万寿祺
朝代：清
体裁：词

雁翎风，鲨鳞雨。雨织风潮，院院沉寒翠。茅槛渔窗平贴水。口口口口，横卧斜江里。梦千重，家万里。流落天涯，日日秋光起。今是何年浑不记。墙角多情，犹挂崇祯历。
蝶恋花·京口
作者：万寿祺
朝代：清
体裁：词

荆楚东来增古戍。铁瓮城西，月下前朝树。风景不殊天四宇。惊飙驱雁谁为侣。洲渚年年芳草渡。依旧江山，摆到丹阳住。瑟瑟秋声吹暮雨。夜深不见潮回去。
蝶恋花·过村西大士庵
作者：万寿祺
朝代：清
体裁：词

八尺溪桥迤野岸。市角梢头，半掩青苔院。开遍藕花僧不管。钟声贴水菰蒲晚。吹落白蘋人去远。云尾风头，送雨前村满。曲曲回廊檐外转。斜阳照影青藜短。
行脚
作者：万寿祺
朝代：清
体裁：五言律诗

杖钵孤踪去，凄其驿路间。水喧沂北道，风撼穆南关。飞鸟移前浦，归云满故山。五年江上客，今有几人还？
西峰
作者：万寿祺
朝代：清
体裁：五言绝句

西峰上方处，台殿隐蒙茏。远磬秋山里，清猿古木中。
西江月·再同胡彦远湖上联句
作者：万寿祺
朝代：清
体裁：词

秦吉永辞北路，鹧鸪只了南音。先生抱膝自沉吟。江上数声笛韵。杨柳风中人去，秋千影里春深。孤游此夜独鸣琴。梦落莺花远近。
访韩圣秋于乌龙潭，韩时将远去
作者：万寿祺
朝代：清
体裁：七言律诗

乌龙潭上泛菰蒲，舴艋三舟酒百壶。一息尚存犹道路，千秋所恃在江湖。西京冠剑曾前席，南国莺花入大都。我始逢君君欲去，柳稊初放听啼乌。
读程大邃书
作者：万寿祺
朝代：清
体裁：七言律诗

与尔千峰共闭门，吴山越水旧西园。秋风瑟瑟津梁远，天宇冥冥雁羽翻。七尺须眉三寸舌，十年哀乐一家言。阮生不耐穷途哭，风雨摊书怀士元。
过冰上人退院
作者：万寿祺
朝代：清
体裁：七言绝句

退院残钟日易斜，维摩饭罢坐邻家。双飞蛱蝶过墙去，闲却一园诸葛花。
送严大南旋
作者：万寿祺
朝代：清
体裁：五言律诗

残菊淮西路，西风淹问津。三年同梦客，千里送归人。惭愧余知己，凄凉卜旧邻。怜君天下士，今在五湖滨！
送人
作者：万寿祺
朝代：清
体裁：五言律诗

浮云不可极，片片落秋阴。游子自千里，商声非一林。早花湖县暖，晚雁碛庭深。杯酒须臾事，安知行路心。
送友
作者：万寿祺
朝代：清
体裁：古风

昔人交道重白日，今人交道重饮食。策杖四海空归来，蘅茝满把无人识。今人争与昔人同，与尔殷勤淡漠中。万里仿佛如对面，一时努力千秋通。世间碌碌生且死，富贵贫贱亦偶尔。苏门清啸转眼空，君且还家我在此。
采桑子·閒居
作者：万寿祺
朝代：清
体裁：词

一天落木吹风雨，碧馆声虚。红漏更除。跪读函书甚处鱼。分明记得人闲住，滦水云迷。建业潮回。夜夜烟窗乌夜啼。
闻雁
作者：万寿祺
朝代：清
体裁：五言律诗

此夕初闻雁，居然知异乡。惊心万里月，回首一年霜。未敢同胡越，非因谋稻粱。天涯沦落者，半夜起彷徨。
隰西草堂
作者：万寿祺
朝代：清

何以家为又葺庐，投邻乞食且踟躇。妄称吾辈陶元亮，不识人间华子鱼。抱瓮自吟东武句，开窗时读豫州书。榛苓岁岁伤摇落，古道飘风揭大车。深巷车门无是非，闭关偃息看花飞。升沈日月此茅屋，俯仰乾坤今布衣。回雁浦中云黯澹，射鱼海上雨霏微。著书未了复渔猎，满地江湖人未归。
隰西草堂·其一
作者：万寿祺
朝代：清
体裁：七言律诗

何以家为又葺庐，投邻乞食且踟躇。妄称吾辈陶元亮，不识人间华子鱼。抱瓮自吟东武句，开窗时读豫州书。榛苓岁岁伤摇落，古道飘风揭大车。
隰西草堂·其二
作者：万寿祺
朝代：清
体裁：七言律诗

深巷车门无是非，闭关偃息看花飞。升沈日月此茅屋，俯仰乾坤今布衣。回雁浦中云黯澹，射鱼海上雨霏微。著书未了复渔猎，满地江湖人未归。
题画
作者：万寿祺
朝代：清
体裁：七言绝句

朱藤花发乳莺飞，草满前湖人未归。莫向浦西西畔立，断肠春色在斜晖。
冬日月满楼晚眺
作者：万崇义
朝代：清

逸兴凌霜气，凭虚属望低。树凋村屋出，沙白渡桥迷。暝色来金岛，寒声落玉溪。丹梯虽可陟，暮景慎攀跻。
四月廿八日送恪如叔之西宁即此其留别原韵
作者：万应馨
朝代：清
体裁：七言律诗

晒帆晴日照寰瀛，节近天中景物更。分袂不须悲远道，吟诗翻觉怆离情。人依梓里仍为客，路比商于易记程。寄语琴堂子朱子，新猷思听五弦鸣。
恪如叔以雨久病作诗见慰辄和来韵
作者：万应馨
朝代：清
体裁：七言律诗

内庭视学岁无多，回首觚棱恋馺娑。但怅孤踪辞北阙，并虚佳梦到南柯。飘潇花影看同瘦，狼藉春光久抱疴。斗室斋心空结习，欲将因果问维摩。
送恪如叔之西宁
作者：万应馨
朝代：清
体裁：七言律诗

春波放棹碧参差，求我童蒙此一时。别辄经年怜在远，馁如臣叔得非痴。柳藏睍睆新莺啭，人忆伶俜野鹤姿。莫恨行藏往来俭，箧中已有四千诗。
望江南
作者：万廷仕
朝代：清

蝴蝶梦，飞过海城西。一瞬江南风景好，醒来依旧掩禅扉。翻惹许多疑。
江城子·惠山酬山楼与陈集生夜话
作者：万廷仕
朝代：清

蒲帆六幅送斜阳。稻花香。夜苍凉。波上喧阗，箫鼓趁归航。听得楼头呼白堕，山月吐，好飞觞。元龙百尺任颓唐。面崇冈。瞰方塘。醉倚栏杆，何似倚沙棠。对此茫茫愁并集，浑不寐，水天长。
沁园春·大风雪中过周孝候墓
作者：万廷仕
朝代：清

十里春城，千秋古墓，老树峥嵘。正悲风四起，枭呼木末，浮云低度，厓拄冰泠。屐齿迷离，帽檐攲侧，扑面飞花煞有情。方凝伫，恍灵旗高飐，长剑空横。他时闲眺闲凭，奈此际崚嶒冰雪撑。似剡溪乘兴，便教舟放。灞桥冲冻，赢得诗成。何处玉龙，霎时战败，一片抛鳞御甲声。还追忆、忆沙场星陨、遗恨难平。
琐窗寒·姑苏闷雨
作者：万廷仕
朝代：清

几阵凉风，萧萧瑟瑟，酿成秋雨。无情无绪，看不了窗前树。湮茅檐，满地浮沤，伤心往事难为据。只庭花数朵，伴侬白昼，嫣然欲语。延伫。云罅处。日脚射林端，前迷溆浦。雨丝细飏，离墨铜官何所。且支吾，拭目摊书，午天如暮迷烟雾。想桂花，阴勒空山，目断青枫路。
祝英台近·西郊纳凉溪山楼。
作者：万廷仕
朝代：清

拂轻飔，吹薄袖，朝爽快徒侣。野色青葱，一幅水云谱。柳荫娇转黄鹂，绿畴天阔，渐郭外、鸡声亭午。翠微路。鵁鶄鸂鶒纵横，山容靓林坞。溪面波平，渔网镜中举。忽听空际殷雷，云蒸涧户，管领取、一楼风雨。
金人捧露盘·旅寓雾门精舍
作者：万廷仕
朝代：清

似天风，卷秋叶，飏虚空。听严城，几点疏钟。尘埃不到，数椽精舍驻孤筇。禅关尽日掩长磬，互答吟虫。一天愁，连夜雨，相伴住，越吟中。对灯灺，幢影朦胧。凄凉客梦，飞飞蝴蝶任西东。海天月出，渐窥户、何处丝桐。
鹧鸪天·七夕雨
作者：万廷仕
朝代：清

下界初钟雨过时，恰逢天汉趁佳期。催妆诗就凭谁寄，莫讶云軿雾毂迟。嘉果设，荐清词。鼓沈蕉响夜何其。从来错处都由巧，稳看还输一味痴。
不寐
作者：万廷兰
朝代：清

漫漫长夜寂，不寝听江流。独有三更月，能生万里愁。岸邻鸡报曙，霜冷雁飞秋。何处吹螺近，残更起戍楼。
望长城
作者：万廷兰
朝代：清

雨过暮烟青，风劲白草折。山势插天高，墙垣争巀嵲。兹事始始皇，作计毋乃拙。延袤数千里，伤心民力竭。累累死边城，白骨耀晴雪。九载鼎遂迁，徒为后王设。有道四夷宾，胡为自阢隉。至今城下魂，哭向秦时月。
初夏寄夏煦园
作者：万廷苪
朝代：清

只合顽金铸阆仙，当歌犹得故人怜。置书怀袖将三岁，作嫁裁衣竟十年。到岸山光看雨后，过江人物想风前。登临是处成陈迹，粥饭抛时再问缘。
过太子庵
作者：万廷苪
朝代：清

湖光十里长芙蕖，一片清风似雨余。绿竹可怜高士宅，青山难得好僧居。阮公歌哭来歧路，张俭飘零到草庐。风景何堪人去后，灞桥容我再骑驴。
书室联
作者：万承纪
朝代：清
体裁：联

凡避嫌者内不足；有争气者无与辨。
赠梁章钜联
作者：万承纪
朝代：清
体裁：联

仁仁义宜，以制其行；经经纬史，乃成斯文。
一日复一日
作者：万承苍
朝代：清

一日复一日，一岁复一岁。朝饔而夕飧，开眼阅斯世。食之饱嘻嘻，食不饱怡怡。寿命长短不可知，读书乐道无废时。一日复一日，一年复一年。开眼阅斯世，朝饔而夕飧。食不饱吾悲，食饱吾犹思。寿命长短不可知，悯人疾苦无已时。
九江道上黄菊盛开经数百里不绝传是东篱遗种
作者：万承苍
朝代：清

江州古时路，黄花翳连冈。举世无人识，飘零随哓霜。陶公感萧晨，采之助飞觞。遂令千载后，华屋延秋光。亭亭金石姿，不随世炎凉。清泉濯宿根，空山抱孤芳。一承君子顾，纫结古锦囊。岂惟制颓龄，令德滋日章。所以浮湘者，亦欲餐其英。柴桑今为墟，此意谁与明。
拟剥啄行
作者：万承苍
朝代：清

剥剥啄啄，有客停车。童子惊告，我迎而趋。长揖就坐，问无恙乎？自我不见，日月其徂。客漫应我，足降及除。亟挽其衣，谓客徐徐。仆有所怀，愿得少摅。时方溽暑，天地为炉。黄埃翳空，君马何驱？公卿贵人，夏屋渠渠。冰簟石床，梦寐华胥。君往而谒，门者趑趄。亦有豪客，群聚上都。无事日长，博弈呼卢。君往而入，悄焉向隅。幽幽陋室，帘影萧疏。又无他宾，沓至交呼。曷不少留，待日既哺。言有尊酒，与君欢娱。近述邹鲁，远谈唐虞。醉即倚几，而歌鸣鸣。昔与君好，朱颜玉肤。年不我稽，素发盈颅。今者不乐，逝者其逾。何为栖栖，困于道途。客嚬蹙语，子宁知余。鸟则有林，鱼则有蒲。弗止弗依，心靡宁居。孰能与子，偕集于枯。去去勿顾，轮音窅如。呼童掩关，仰天长吁。起视吾盎，余三日储。风清月明，聊读我书。
晓入直庐即目
作者：万承苍
朝代：清

候晓入承明，风传漏刻清。九衢分曙色，万户动秋声。微雨不沾地，乱云犹出城。常时车马道，未有一尘生。
挽张百熙联
作者：万振清
朝代：清
体裁：联

为社稷臣，为教育家，一片苦心，至死不二；有井上馨，有勃虏塔，千秋巨子，得公而三。
送友人还瑞昌
作者：万斛泉
朝代：清

君反湓水侧，我归雉水头。两水虽异源，共入大江流。江流亦何永，川流殊不息。汪洋指东海，各努奔赴力。
高峰书舍中秋有感
作者：万斛泉
朝代：清

泠泠山上月，今夜分外明。我心非木石，对此能无情。粤匪寇吴楚，于兹已四秋。生灵被屠戮，白骨堆荒洲。王师未恢复，骼骴谁敢收。寒镜悬中天，相照令人愁。
寄五兄公择
作者：万斯同
朝代：清

食饮不求精，冠裳不求好。但求免饥寒，骨肉常相保。微愿竟难遂，分飞各远道。欣欣向荣木，唶唶投林鸟。我乃不如斯，喟焉伤怀抱。陶令常乞食，颜公亦求米。古来贤达人，所遇犹若此。况我与时违，冻馁固其理。且当守故居，量力营菽水。得食暂安眠，聚庐亦可喜。君胡事远游，经旬去乡里。未得一钱看，反受三春馁。伊优复伊优，运命固如是。不见张长公，白首田园里。
寄五兄公择·其一
作者：万斯同
朝代：清

食饮不求精，冠裳不求好。但求免饥寒，骨肉常相保。微愿竟难遂，分飞各远道。欣欣向荣木，唶唶投林鸟。我乃不如斯，喟焉伤怀抱。
寄五兄公择·其二
作者：万斯同
朝代：清

陶令常乞食，颜公亦求米。古来贤达人，所遇犹若此。况我与时违，冻馁固其理。且当守故居，量力营菽水。得食暂安眠，聚庐亦可喜。君胡事远游，经旬去乡里。未得一钱看，反受三春馁。伊优复伊优，运命固如是。不见张长公，白首田园里。
述旧
作者：万斯同
朝代：清

我昔九龄时，慈母中道弃。此时赤日颓，风尘匝地沸。艰难营一殡，辛苦且逃避。昼行岩壑间，夜宿虎豺际。弱儿可怜人，性命托足弟。穴居逾三年，脱粟常不继。重返西皋居，遂作灌园计。田圃久成芜，桑麻亦已废。再葺耕耨基，复理桔槔器。时或从父兄，荷锄畦边憩。渐成田舍儿，颇谙村居味。谓当谢俗氛，终事田家利。不谓志难谐，复迫居城内。念兹释耕耘，欲识诗书字。父意怜少儿，亲为解章义。晨夕寒松斋，呼儿捧箧笥。或时使应门，间亦执巾屣。穷愁寥泬中，父怀每欣慰。久侍少谴责，亦自多欢睡。饥寒相逼迫，父往游岭外。日夕望还期，中秋果返辔。途次九江滨，奄忽一夕逝。寄信至江乡，恸绝中肠碎。易篑在何时，盖棺在何地。含殓儿不亲，汤药儿不侍。天长日月久，此恨终吾世。返柩江西滨，结庐西山次。迄今已三年，魂魄犹飞坠。叹息我生涯，忧患何遭备。
嘉禾寄怀巢端明先生山居
作者：万斯备
朝代：清

戎马偏南国，荆扉独隐沦。琴书娱白发，板荡失青春。世事袁闳老，生涯阮籍贫。向来高蹈志，寂绝更谁邻。
溪上
作者：万斯备
朝代：清

夜雨青枫路，秋风白豆家。醉眠三户酒，吟谢一篱花。山客云为服，溪渔宅是沙。人生贫亦适，所惜鬓空华。
香溪送酒
作者：万斯备
朝代：清

可念招提客，眉攒欲遽回。一尊连雨至，双屐破云来。游策镫前计，新诗醉后裁。海棠殊解事，早放数枝开。
姚江李聃孙石梁图歌示八弟
作者：万斯大
朝代：清

十日画水五日石，王宰始肯留真迹。自从少陵为此言，词人诵之常啧啧。吾观李老《石梁图》，挥毫落纸成顷刻。意酣兴尽何淋漓，笔墨萧闲殊自得。乃知论画当论人，不在从容与促迫。其人读书风流士，下笔自饶烟霞色。假使胸藏一点尘，终年操笔亦何益？吾尝持此论画师，不意于今乃得之。石梁挂在秋天上，万仞危峰积一丝。偏袒衲子何为者，却向梁间足倒垂。山边石溜胸前泻，日畔秋云顶上飞。自怜赤城足未到，何缘此日登其崖。松风谡谡竦毛发，涧水泠泠清心脾。八郎劝我珍此画，世间奇物原无价。月下风前试一看，泉声石色几惊诧。我诗汗漫不足存，今时画师谁喜闻。山间泽畔有知己，留待他年子细论。
废处山中友人沈哲先以诗见询依韵奉酬
作者：万斯年
朝代：清

与子精神洽，时形梦寐间。赏音若流水，回首独青山。云卧随时过，鹏飞计日还。钟期幸谋面，高辙许同攀。
题钱清溪少参遗册
作者：万斯选
朝代：清

清溪钱先生，年少登仕籍。上陈八事疏，嘉谟尽硕画。毁撤魏监祠，书院开讲席。从游南皋子，正学重名节。历官之所至，义声夺人魄。衡文斋鲁邦，多士手加额。至今朝宇间，彩凤奋逸翮。虽然遭疑谤，微云掩曦赫。至诚能动人，贤者腕为扼。风驰云影过，天清日复白。义熙有全人，奄然归窀穸。人亡四十年，流芳动九陌。遗文金玉伦，含辉光四射。抚卷诵琳琅，声色雅可摘。其人邈千古，其心通一脉。我生在后时，丰采未亲炙。苍茫潦水尽，坐见寒潭碧。
寄谢枚如潼关
作者：万方煦
朝代：清

才得相逢又别游，雨丝烟柳送春愁。侬心不及黄河水，抱定潼关日夜流。
登望河楼
作者：万方煦
朝代：清

楼势凌城郭，清秋发浩歌。西风吹太华，斜日渡黄河。陕树临关断，秦云入晋多。生平怀利济，凭槛向沧波。
题赵集贤桃源图
作者：万方煦
朝代：清

桃花开落一千年，落英墨泪红斑斑。白雁飞来天地改，人间那复有桃源。云树苍苍烟水暮，花开远近渺何处。地坼天分了不知，一片赵家乾净土。哀哉王孙泣迷途，渊明记载亦模糊，武陵仙境今则无。莫谓仙境今世无，青溪红树在此图。陇湟兵气秦人吁，傥可往者吾其徂。
挽张百熙联
作者：万来福
朝代：清
体裁：联

名世佐中兴，仰一德之咸孚，忠荩感神明，乃心罔不在王室；高材依广夏，综四科以备立，哀荣周瀛海，厥象审无愧尼山。
惜分飞·蠡城别友
作者：万树
朝代：清
体裁：词

豆酒新槽花露滴。小宴橙香菊色。离思谁知得。鲤鱼桥下风边笛。柳外疏星珠历历。独倚乌篷画楫。明月能相忆。送人直过西兴驿。
撷芳词
作者：万树
朝代：清
体裁：词

鬓垂绺，衫移钮，一春闲却调筝手。风帘罅，灯花谢。金钱携向，小窗占卦。下。下。下。新丰酒，章台柳，问他犹记人儿否。从前话，题罗帕。柔情终在，薄情难骂。罢。罢。罢。
杨柳枝二首
作者：万树
朝代：清

不合临池起画楼。断烟疏雨叶飕飕。谁能数得垂杨叶，一叶垂杨一点愁。桂楫兰舟载玉箫。秦淮月冷夜迢迢。白门朱桁无穷树，唯有垂杨是六朝。
杨柳枝二首·其一
作者：万树
朝代：清

不合临池起画楼。断烟疏雨叶飕飕。谁能数得垂杨叶，一叶垂杨一点愁。
杨柳枝二首·其一
作者：万树
朝代：清
体裁：词

不合临池起画楼，断烟疏雨叶飕飕。谁能数得垂杨叶，一叶垂杨一点愁。
杨柳枝二首·其二
作者：万树
朝代：清

桂楫兰舟载玉箫。秦淮月冷夜迢迢。白门朱桁无穷树，唯有垂杨是六朝。
杨柳枝二首·其二
作者：万树
朝代：清
体裁：词

桂楫兰舟载玉箫，秦淮月冷夜迢迢。白门朱桁无穷树，唯有垂杨是六朝。
水龙吟·九月八日宿清风店
作者：万树
朝代：清
体裁：词

去时杨柳依依，我来摇落霜风飐。桑干桥外，葫芦河畔，暮蝉声惨。景物何堪，树犹如此，客愁谁念。看鹑衣未改，鹿囊如故，惟添得，黄尘染。泪与露珠同落。忽惊眸、菊擎新艳。柴桑何处，举头惟见，雁行鸦点。明日重阳，登高无我，酒坛欢欠。叹黄昏麦饭，蛛丝鼠迹，宿清风店。
浣溪沙·夜景
作者：万树
朝代：清
体裁：词

浴起新围宝袜轻。乌栖人静夜无声。手携金鸭下阶行。榆荚柔风薰佩带，桐花斜月晒帘旌。谁人遣比此时情。
浣溪沙·戏友
作者：万树
朝代：清
体裁：词

鱼子兰香小露滋。起来移近绣帘丝。嫩黄初剪两三枝。唤得雪儿教捧去，葵花小合豆青瓷。谢娘刚好晓妆时。
浪淘沙·落花
作者：万树
朝代：清
体裁：词

春色过清明，花事飘零。夜来风雨葬倾城。枕上泪流还似雨，忒煞多情。晓起卷帘旌。撩乱红英。满街听得卖花声。我已伤心听不得，况是黄莺。
清平乐
作者：万树
朝代：清
体裁：词

凭栏不语，坐看春归去。或者留春留得住，因甚全无一句。曾闻百舌间关，要将春色遮拦。百舌舌儿先倦，愁人更有何言。
点绛唇·愁来
作者：万树
朝代：清
体裁：词

天为清明，几番排当梨花雨。小楼风遽，麾散黄鹂语。中酒心情，欲遣偏无句。愁来处，可堪人去，帆带吴天絮。
破阵子·晓行
作者：万树
朝代：清
体裁：词

惊起鼠声窣窣，催行灯影幢幢。紧约臂围双袖月，低压眉棱一帽霜。连云溪路长。续梦兴中易破，寻诗囊底多荒。渐觉乱山迎面绿，恰喜朝暾射眼黄。垆头蒸饼香。
苏幕遮·离情
作者：万树
朝代：清
体裁：词

彩分鸾，丝绝藕。且尽今宵，且尽今宵酒。门外驴驹声早骤。恼煞长亭柳。倚秦筝，扶楚袖，有个人儿，有个人儿瘦。相约相思须应口。春暮归来，春暮归来否。
蝶恋花
作者：万树
朝代：清
体裁：词

催唤春来凭小燕。一座亭台，都被花薰遍。任是晓窗风剪剪。丛花穿过寒终浅。欲系繁花休作片。空有垂杨，搓就黄金线。多意游丝长满院，闲来细把红英缠。
踏莎行·春日
作者：万树
朝代：清
体裁：词

柳碎蜂忙，花繁天小。烟光易过清明早。雨余帘尚卷时稀，病前书已摊来少。酒向春疏，笺和愁到，熏衣忘却香焦了。吹箫强欲和啼莺，一声飞去棠梨杪。
踏莎行·秋怀
作者：万树
朝代：清
体裁：词

叶下星窗，雁横飙馆。便凄凉煞无人管。前程昨梦不堪提，素颜青鬓都频换。宝袜香存，彩笺音断。细将心事灯前算。三年有半为伊愁，人生能几三年半。
长相思·夜行吴江道中
作者：万树
朝代：清
体裁：词

苏州城，秀州城。鸭觜船儿月样轻，往来多月明。一条浜，两条浜。夜半歌声逐橹声。客愁无数生。
挽张之洞联
作者：万毓崧
朝代：清
体裁：联

桃李遍天下，学校遍中原，遗范尚存，斯文不朽；宪政未实行，教育未普及，公今已矣，谁其继之。
南柯子·病中怀亲
作者：万淑修
朝代：清

不必愁生死，关山隔故乡。楼头吴橘又初黄。正是暮秋时候、过重阳。日落迷芳草，庭深怯晓霜。病怀无计苦参商。又见一行征雁、断人肠。
点绛唇·对月怀表妹
作者：万淑修
朝代：清

月落乌啼，今宵提起心先碎。无凭鳞羽。逾觉人憔悴。目极烟迷，望断家门路。携琴处。海棠花底，共赋伤春句。
玉楼春·元宵后一日忆母
作者：万淑修
朝代：清

东风依旧来庭院。极目家山云隔断。辛盘空对九枝花，千里月明人更远。黄河涛转亲无患。窗外梅花开已半。未逢驿使托青鸾，寄去高堂如觐面。
鹧鸪天·同表妹游董夫人西园
作者：万淑修
朝代：清

花径斜开浅水滨。疏篁深处绝纤尘。漫从洛浦邀神女，试到天台访玉真。携绿绮，伴佳宾。绕篱小草好相亲。却忧赋就胶东去，日暮还听鸟弄春。
挽张百熙联
作者：万秉鉴
朝代：清
体裁：联

吞云梦者八九，风度最堪钦，宏济时艰，作楫方瞻资傅说；庇广厦兮千万，孤寒齐下泪，长留遗爱，买丝岂仅绣平原。
小重山·铜峰叠翠
作者：万秋期
朝代：清

修竹阴阴接古松，巨灵神斧劈，玉芙蓉。佛螺青染晓妆重，双翡翠，飞上最高峰。山号雅宜铜。土花开蚀遍、嫩苔封。层岚时吐绿云浓，溟朦雨，如映碧纱笼。
吊周烈妇
作者：万经
朝代：清

天地有正气，纲常藉人扶。当其志所激，弱女胜丈夫。四明滨巨海，潢池肆樵刍。象邑当厥冲，残贼甚剥肤。妇也冰霜姿，诗礼为楷模。仓卒走避贼，从夫出闉阇。弱质既窘步，况负六月雏。夫妇不相保，踉跄各奔逋。事势在危迫，死生决须臾。举身赴清流，不复怜呱呱。一死祇自全，含笑归冥途。荒荒白日黯，惨惨寒云铺。数日具含殓，颜色腴不枯。健儿尽膜拜，闻者咸叹吁。于乎烈妇心，岂为声名图。巾帼留正气，身死名不徂。会当纪丹管，国史他年书。
宴黄鹄山麓
作者：万裕鹏
朝代：清
体裁：七言律诗

黄鹤楼头江月明，月中一一鹤飞声。八年五听梅花落，千载难逢桃实生。况有文章传弟子，何须富贵到公卿？武昌城畔青青柳，半是当时手种成。
初秋偕陈康侯宋叔邃黄俞邰阎百诗夏宛来沈融谷蒋波臣胡次岩赵浮山集赵天羽园分得灰字
作者：万言
朝代：清

止酒连三月，因公始举杯。诗严金谷罚，客半圣湖来。六典蒐方乘，千秋话劫灰。明镫罗树杪，疑泛汉槎回。
东轩
作者：万邦荣
朝代：清

乱编堆竹榻，独树守柴关。屋破红留日，垣低碧见山。秋深园菊老，雨后野云间。无复人来往，苔痕满地斑。
偶感
作者：万邦荣
朝代：清

世无名与宦，人心皆太古。世无轮与蹄，人皆守乡土。造物凿混沌，驱人投网罟。谁能翔天外，超然黄鹄举。成败何足校，英雄自有真。据迹鼓唇舌，千秋一酸辛。不见屠狗辈，乘时灭强秦。卧龙思复汉，赍志何曾申。致君复淳风，杜老有夙志。南山石可耕，俟时合高寄。胡为望吹嘘，干人欲涕泗。区区愁饿死，饿死乃常事。叩门随肥马，自反恐含愧。上书光范门，斯亦贤者累。
偶感·其一
作者：万邦荣
朝代：清

世无名与宦，人心皆太古。世无轮与蹄，人皆守乡土。造物凿混沌，驱人投网罟。谁能翔天外，超然黄鹄举。
偶感·其一
作者：万邦荣
朝代：清

葛藟长南山，菰蒲生深陂。托处既异地，彼此焉得知。衣裘偏苦寒，菇甘偏苦饥。谁念农家老，露肘复断炊。人心沧海深，水注无满时。大化原浩浩，何事亦参差。
偶感·其三
作者：万邦荣
朝代：清

致君复淳风，杜老有夙志。南山石可耕，俟时合高寄。胡为望吹嘘，干人欲涕泗。区区愁饿死，饿死乃常事。叩门随肥马，自反恐含愧。上书光范门，斯亦贤者累。
偶感·其二
作者：万邦荣
朝代：清

成败何足校，英雄自有真。据迹鼓唇舌，千秋一酸辛。不见屠狗辈，乘时灭强秦。卧龙思复汉，赍志何曾申。
商酒务谒程子祠
作者：万邦荣
朝代：清

酒务留遗迹，祠堂对远峰。官卑聊自效，道大竟谁容。遗像春风在，闲庭花雨浓。游杨真有幸，函丈日相从。
清江曲
作者：万邦荣
朝代：清

霜清露白秋水浅，几点寒山翠黛远。斜阳两岸悄无人，芦荻萧萧芙蓉晚。欸乃中流摇桨去，烟波渺渺知何处。沽酒江楼醉初醒，新月已生乌桕树。
自尉氏至许州道中
作者：万邦荣
朝代：清

路近高阳里，家山见一痕。行人争落日，疲马恋孤村。堡上风掀屋，人家叶拥门。西湖寻故友，聊自慰羁魂。
西山杂兴
作者：万邦荣
朝代：清

无奈中峰未可攀，新泥阻我倚柴关。春深芳草绿千里，云断斜阳红半山。燕舞蹁跹陂水上，蝶飞出没菜花间。年年风物堪人赏，不道潜消镜里颜。远扣禅扉暮始还，痕留芒履露斑斑。云随野客同归岫，花逐流泉乱出山。寂历烟村孤犬吠，萧条祠宇老僧间。开缸独酌庭梧下，明月无言过碧湾。
西山杂兴·其一
作者：万邦荣
朝代：清

无奈中峰未可攀，新泥阻我倚柴关。春深芳草绿千里，云断斜阳红半山。燕舞蹁跹陂水上，蝶飞出没菜花间。年年风物堪人赏，不道潜消镜里颜。
西山杂兴·其二
作者：万邦荣
朝代：清

远扣禅扉暮始还，痕留芒履露斑斑。云随野客同归岫，花逐流泉乱出山。寂历烟村孤犬吠，萧条祠宇老僧间。开缸独酌庭梧下，明月无言过碧湾。
黄牛峡有怀钱南园太史
作者：万钟杰
朝代：清

人世能经几白头，轻帆今又下黄牛。猿声啼过三湘雨，枫叶吹残大别秋。信有文章光上国，那堪风月坐南楼。十年同作天涯客，犹是空江不系舟。
满江红·题黄韵甫帝女花院本传明季坤兴宫主
作者：万钿
朝代：清

残照西风，浑不见，汉家陵阙。更堪伤，琼蕤珠蕊，一般摧折。家国空悲田换海，亲庭不奈金寒玦。痛馀生，何处认离宫，娥台嶥。春茧恨，丝难绝。银烛泪，啼干血。叹吴门鹤去，秦楼箫咽。眼底新欢人倚玉，心头旧怨禽衔石。比乐昌，破镜强重圆，圆还缺。
临江仙·宫月
作者：万锦雯
朝代：清

最是六宫明月好，蓬壶缥渺如浮。暇须半捲未央楼。钟声穿玉树，花影暗金沟。钗换盘龙衣换绣，羊车犹伺宸游。云中仙露问谁收。夜深箫鼓歇，团扇有人愁。
临江仙·旅月
作者：万锦雯
朝代：清

最是邮亭明月冷，茫茫云树凄迷。天高孤雁背人飞。谁家翻苦调，按拍奏梁伊。正值新丰还买醉，醉时壁上留题。短檠剔尽马停嘶。故乡才入梦，茅店又闻鸡。
兰陵王·旅恨
作者：万锦雯
朝代：清

月痕白。照见风尘悴色。权消遣、才待捲帘，却怕霜花冷侵额。低头思故国。何事年年在客。素屏掩、衾短夜长，淅沥寒声透窗槅。岁华易抛掷。怎白草黄沙，老此踪迹。倦途蹇马频嘶枥。看映壁灯小，传筹人歇。僮仆无心睡正适。问谁念岑寂。追忆。恨堆积。值买醉无钱，空羡垆侧。半宵归梦邀难得，渐两三鸡唱，又挨今夕。计程迢递，暗屈指、尚几驿。
兰陵王·旅恨
作者：万锦雯
朝代：清

月痕白。照见风尘悴色。权消遣、才待捲帘，却怕霜花冷侵额。低头思故国。何事年年在客。素屏掩、衾短夜长，淅沥寒声透窗槅。追忆。恨堆积。值买醉无钱，空羡垆侧。半宵归梦邀难得，渐两三鸡唱，又挨今夕。计程迢递，暗屈指、尚几驿。
南柯子·闺情
作者：万锦雯
朝代：清

却月添新黛，飞霞贴晓妆。闲随姊妹踏春阳。笑问如何水鸟、号鸳鸯。宿处常交颈，飞时每并行。好逑愿得比情长。归去忙描样子、绣成双。
女冠子·晓别
作者：万锦雯
朝代：清

晨光欲曙。画角楼头初住。露华浓。草重犹粘绿，花低半压红。鸣鸡催落月，宿鸟咽残风。怕见分携处，各西东。
好事近·闺情
作者：万锦雯
朝代：清

忍泪送君时，江上青山斜矗。别酒一杯还暖，恨风帆催促。无情画舸疾于飞，一水渐拖绿。欲上小楼凝望，又垂杨遮目。
少年游·咏窗前红叶
作者：万锦雯
朝代：清

鹃血层层染瓣，猩红点点凝芽。窥香蛱蝶错疑花。绕遍曲阑欲下。晓起最怜著露，晚来尤爱笼霞。挽将春色到山家。不怕西风吹谢。
意难忘·春暮同友人游枫隐寺
作者：万锦雯
朝代：清

欲去春光，趁今朝留住，山寺相羊。花残迷蝶翅，柳暗转莺簧。朝日丽，午风飏，岚翠扑衣裳。喜招邀、吟朋三五，逸兴悠扬。奈他台榭苍凉，剩琳宫丹粉，隐隐颓墙。乱藤穿石磴，飞瀑罨云梁。漱齿罢，引杯长，凭吊对斜阳。叹从来繁华，弹指都入沧桑。
摸鱼儿·秋感
作者：万锦雯
朝代：清

正凄凉、又逢秋晚，青青是处消艳。荒斋寥落无人问，惟有衰杨风飐。门半掩。但见有、黄昏几阵归鸦点。愁如酒酽。更唧唧虫声，荧荧灯影，相伴一书剑。浮生事，自觉尘劳久厌。还同旧日寒俭。钓船不近西溪冷，空负故乡菱芡。深自念。怕三径、归来都被蓬蒿占。年华荏苒。要插竹成阴，种桃结子，两鬓已霜染。
江城子·春暮独坐
作者：万锦雯
朝代：清

昼长人静小庭空。暖烟浓。锁帘栊。枝上看看，新绿渐成丛。老去秾华留不住，还剩得，几多红。莺声只在落花中。又随风。过墙东。斗酒双柑，欲听与谁同。追忆旧游如梦里，无限恨，上眉峰。
江城子·韩平叔园亭赏荷
作者：万锦雯
朝代：清

空庭雨过暑全收。树阴稠。鸟声幽。四面帘垂、闲挂小银钩。门外好山浑似画，看未足，又登楼。凉飔微度藕花洲。暗香浮。入杯流。向晚泠泠、急管促清讴。倚醉不愁归路暝，有明月，更相留。
满庭芳·九日
作者：万锦雯
朝代：清

坠叶敲窗，枯藤扫壁，西风吹老年华。自怜萍梗，岁岁客为家。又是重阳节近，从何觅、桑苧煎茶。空回首，画溪云树，都被乱峰遮。天涯。摇落恨，况逢多病，触绪堪嗟。任短衫尘湔，破帽欹斜。镇日无人独坐，几辜负、绿醑黄花。疏棂外，淡烟残照，肠断欲栖鸦。
满江红·夏日遣怀
作者：万锦雯
朝代：清

与我周旋，算只是、数间茅屋。也自有，天然景物，来亲幽独。得食小鱼浮自惯，喧林众鸟啼相续。更堪怜、弱草最多情，当阶绿。诗百首，忘于录。书万卷，慵于读。但高眠镇日，喜无尘俗。蕙炷欲残帘半捲，松声不断茶刚熟。待披襟、纳尽北窗凉，逃三伏。
相见欢·春闺
作者：万锦雯
朝代：清

新来燕子呢喃。睡难酣。又被邻姑催起，着春衫。娇欲颤。行还倦。笑相搀。同上小楼，闲倚、望归帆。
祝英台近·西湖暮归
作者：万锦雯
朝代：清

引鸥朋，招鹭侣。掉入采菱浦。久惯舟人，指与六桥渡。绿杨处处阴浓，才催解缆，被几个、啼莺留住。醉犹伫。不知买酒无钱，明朝约来补。已近黄昏，忘记旧时路。最怜明月多情，分开烟树，却缓送、画桡归去。
西江月·味窗前红叶
作者：万锦雯
朝代：清

鹃血层层染辨，猩红点点凝芽。窥香蛱蝶错疑花。绕遍曲栏欲下。晓起最怜着露，晚来尤爱笼霞。挽将春色到山家。不怕西风吹谢。
解语花·咏美人捧茶
作者：万锦雯
朝代：清

春光欲醉，昼漏初长，绣阁抛针线。重匀娇面。薰笼畔、漫把凤团亲碾。银涛轻溅。早桧雨、松风满院。捧碧瓯、半亸鸾钗，款步花枝颤。翠袖暗笼金钏。对清香颜色，一般婉娈。流莺低啭。惊午梦、唤觉江郎还倦。倩题团扇。指架上、荼糜开遍。待饮干、去捲珠帘，放入双栖燕。
贺新郎·忆梅
作者：万锦雯
朝代：清

梦到孤山下。正依稀、清臞标格，逋仙流亚。纸帐素屏无觅处，辜负广平骚雅。空怅望、荒台寒榭。岂是春风欺北地，想缁尘、难枉高人驾。甘寂寞，在茅舍。如今腊尽应开也。逞精神、珠离玉缀，霜天雪夜。驿使不将消息寄，纵有幽怀莫写。几时得、重携杯斝。只恐梅花还似旧，待归来、白发堪盈把。谁为我，语同社。
贺新郎·过废园
作者：万锦雯
朝代：清

四壁堆荒瓦。是当年、遗基剩址，凌云之厦。一自风流销散后，无复诗坛酒社。但景物、依然潇洒。短白长红新刺眼，问野花、烂熳谁栽者。人不到，自开谢。唾壶敲缺悲歌罢。叹人间、繁华能几，真如传舍。多少王侯罗第宅，尽入渔樵闲话。算只有、青山非借。我欲支颐看爽气，又日之久，夕矣牛羊下。空徙倚，意难写。
踏莎行·枯荷
作者：万锦雯
朝代：清

紫菂销香，红衣落艳。独馀败叶当风飐。可怜憔悴不禁秋，旧时颜色无人念。暮霭初横，斜阳半敛。一池碎绿萍飘点。采莲歌断画桡空，小桥到处柴门掩。
风流子·秋怀
作者：万锦雯
朝代：清

长天望不极，秋容淡、羁客渺何依。念牢落一身，愁来影共，伶仃诸弟，别后音稀。销魂处、叶兼疏雨下，鸿带断云飞。新梦砧回，独堆残卷，矮窗灯映，自掩重扉。年华容易去，浮生事、无奈日与心违。两鬓星星欲点，犹未知归。想菰米波漂，谁寻鸥社，钓丝烟捲，莫扫鱼矶。辜负西溪好景，益悔今非。
鹧鸪天·雨过临安
作者：万锦雯
朝代：清

瑟瑟凉风动客衣。入山何处采芳菲。崖前湿树沾云腻，石上鸣泉带雨飞。行役困，酒家稀。冲泥又过竹桥西。安闲谁似持竿叟，短笠轻蓑坐钓矶。
挽张百熙联
作者：三多
朝代：清
体裁：联

神州大地，旭日方升，赖公力主开通，兴学育才功最伟；宪政初基，文星顿陨，叹我夙蒙陶铸，感恩知己痛尤深。
过小石楼有怀张穆之
作者：上官周
朝代：清

罗浮春早淡烟笼，离合由来气自通。荒径乍开晴树绿，啼莺新破晓窗红。奇峰屴崱留名迹，台榭深沈有晋风。惆怅素怀情未已，铁桥人去石楼空。
读黄仙裳秋槎唱和诗
作者：上崇
朝代：清

建功何似建言奇，老将殊勋有了期。不及先生拈好韵，乱离直到太平时。
登圌山绝顶
作者：上思
朝代：清

极目微茫接远天，山光水色两悠然。风尘不到烟萝里，云月时来梵座前。僧影独依幽涧树，钟声疑上夕阳船。相看举世同蕉鹿，三叹孤峰仰昔贤。
次牧园潘先生晤阒堂和尚韵
作者：上慧
朝代：清

柴门寥寂甚，徙倚望遥天。却喜香山老，论诗妙入禅。席移花外月，帘动柳梢烟。幸有牛头月，光华得洞然。
野望
作者：上映
朝代：清

垂脚岭边震泽西，暮烟销尽风凄凄。孤村隔水苇花冷，群雁横天落月低。客子棹舟黄叶岸，渔师夜宿白蘋溪。生涯似我幽居志，瓢笠轻装任所栖。
题簪花图
作者：上睿
朝代：清

莫摘秾香压鬓鸦，懒将时势斗铅华。他年得入维摩室，不许簪花许散花。
寄龚静照
作者：上鉴
朝代：清

诗狂生性与君同，遗世搜奇兴不穷。见说绿窗娴剑术，白云深处礼猿公。
山中早梅雪后喜闺友任归见访
作者：上鉴
朝代：清

与君别江树，十年滞行迹。忍使田园苑，可怜秋水碧。道远梦何繇，雁促音难绎。一朝顾柴关，白云惊艳客。涧松青若故，野人贫似昔。午饭供新葵，晚香论《周易》。早梅覆屋红，积雪映峰白。一溪鸟语溶，四壁琴书泽。任运有虚舟，放閒无火宅。相对绿樽开，起舞南山石。
幽居志兴
作者：上鉴
朝代：清

戢影衡门下，悠然物外身。择林知鸟异，藏尾识龙神。山静云光活，溪閒草色新。废琴兼病鹤，相与得天真。
感怀
作者：上鉴
朝代：清

鹤煮琴焚事已赊，不堪回首数年华。愁来有句留残叶，梦去无人问落花。鸟惜晚香窥槛镜，婢怜新病锁窗纱。柳枝剩有苏台曲，未审春风忆若耶。
村居
作者：上鉴
朝代：清

贫家风物厌铅华，波影浮来尽落霞。梦里青山閒岁月，镜中人面想桃花。秋镫病后惟馀砚，春水愁多未浣纱。枕上片魂谁唤起，夕阳烟树几归鸦。
秋蝉
作者：上鉴
朝代：清

咽柳鸣槐较恨多，一声声送夕阳过。朱楼尽是笙歌地，不解悲秋奈若何。
西山访隐
作者：上鉴
朝代：清

人远山深云景新，青溪石落画烟晴。飘残絮影遥知柳，啼遍桃花不见莺。沓嶂开天春一线，危岩飞瀑雪千层。野猿见客如相识，为叩松关鹤自迎。
闺友见访感旧
作者：上鉴
朝代：清

蓬门来访碧山秋，别久相逢放更幽。红叶隐镫疏雨乱，白云堆榻晚风留。自埋书剑新篁寺，谁倚琴樽旧画楼。料得百花洲畔月，年年长照水空流。
题画
作者：上鉴
朝代：清

江树迷离鸥自浴，江云飘尽春山绿。渡头小艇卖鱼归，月映斜扉满篱竹。读书楼静倚栏杆，一望烟霞碧落寒。奇幛插天藏古寺，危泉悬壁露岩滩。玉笙声断莺啼处，狼藉落花飞不去。将身欲置画图间，相与神仙觅往还。
书怀
作者：与宏
朝代：清

皎皎月正白，悠悠云自行。以彼一点滓，掩此千里明。人心如镜台，洁比秋水清。一念不肯息，万虑遂交萦。老以静而治，庄因达乃成。非儒亦非释，无为了平生。
天台万年藤杖歌
作者：与宏
朝代：清

昔年曾作天台游，一瓢一笠挂杖头。玉霄峰耸万螺髻，石梁瀑卷双龙湫。翠微几折入古寺，禅堂钟磬清且幽。苍藤夭矫挂石壁，疏花红缀空岩秋。老僧知我惯行脚，呼童截取千岁虬。携归早夜每拂拭，肌理细腻骨节遒。瘿圆瘤古色苍润，桃枝筇竹非其俦。平生梦寐在丘壑，要蹑五岳凌九州。随身自有瓶钵在，住山任尔猿鹤愁。杖兮杖兮肯相助，出门从此吾无忧。
梅山
作者：与宏
朝代：清

汉吏逃名姓，而今地尚传。泉疑流夜雨，山欲锁春烟。脱屐离尘网，裁云补水田。老僧消受得，梅子熟多年。
次洪稚存太史见赠韵
作者：与宏
朝代：清

八千里外归来客，不为探奇也打门。愿见已经过半世，相逢何幸在荒村。只身湖海飘零久，百卷文章慷慨存。煨芋分尝坚后约，更须米汁沃灵根。
登焦山绝顶和借庵韵
作者：与宏
朝代：清

扪葛攀萝上碧霄，百盘千级路迢迢。披襟我又登蓬岛，放眼人多看海潮。东汉此山才有姓，西江无水不来朝。褰衣直扣双峰阁，认得华阳旧鹤巢。
游如意古寺
作者：与明
朝代：清

曾访眉公室，春云满故山。野田千百顷，流水两三湾。坐爱潜鱼戏，行看独鹤还。祇今戒坛树，高出翠微间。
游龙门寺同友人作
作者：世惺
朝代：清

迢递龙门寺，萦回路几盘。虬松夹幽径，修竹隐飞湍。偈与閒官说，诗呈古佛看。地炉煨芋火，虚室不知寒。
挽张之洞联
作者：世瑞
朝代：清
体裁：联

教育得天下英才，硕画定学规，八百孤寒说遗爱；惓怀在国家要政，弥留陈路事，九重雨露悼公忠。
挽张百熙联
作者：世瑞
朝代：清
体裁：联

伟矣我公，独留盛业殊勋，不愧为国民先进；勉旃吾辈，勿负深期厚望，共维持学界前途。
定静堂秋雨
作者：世续
朝代：清

绿槐庭院最清寥，小卧诗床俗韵消。淅淅声喧惊午梦，隔窗冷雨打芭蕉。
中秋夕乌石冈眺月
作者：丘树甲
朝代：清

万里秋光澈广寒，神仙洞府好盘桓。几人豪气倾杯乐，一曲高歌行路难。当日防秋真画饼，今宵觅句费登坛。故山同此团圞月，独向红羊劫里看。
村居书感
作者：丘树甲
朝代：清

衮衮诸公野马尘，天涯何处著閒人。浮家万里非真隐，结客千金不算贫。沧海怒涛愁日暮，大荒劫火悔舆薪。登临欲觅冈千仞，长啸秋风脱幅巾。隐市原来厌俗尘，林泉终许属閒人。主人半亩聊分住，归客全家且食贫。得地数弓谋小筑，买山千树喜添薪。渡江子弟谁英物，独倚孤松岸角巾。
村居书感·其一
作者：丘树甲
朝代：清

衮衮诸公野马尘，天涯何处著閒人。浮家万里非真隐，结客千金不算贫。沧海怒涛愁日暮，大荒劫火悔舆薪。登临欲觅冈千仞，长啸秋风脱幅巾。
村居书感·其二
作者：丘树甲
朝代：清

隐市原来厌俗尘，林泉终许属閒人。主人半亩聊分住，归客全家且食贫。得地数弓谋小筑，买山千树喜添薪。渡江子弟谁英物，独倚孤松岸角巾。
红楼梦绝句题词为菽园孝廉作
作者：丘树甲
朝代：清

五十首诗如贯珠，二十五人如可呼。笔端有泪向公子，悲歌感慨倾城姝。眼中忽幻荣宁府，梦破情天石难补。开编如闻奈何许，吾为若歌若楚舞。潇湘妃子诚绝伦，化影疑作芙蓉神。就中乃有蘅芜君，令我太息颦儿颦。以丕为兄有弟植，宝妹妹尤秀而特。枕霞旧友蕉下客，红楼之才此极则。大观何必真有园，稻香何必真有村。借花葬影月葬魂，濛濛春梦留春痕。岂无册中羼名者，王邢以降风斯下。世间不少薄命人，安得君诗遍传写。蛾眉谣诼古所伤，岂知遇合关彼苍。与君试窥作者意，绛珠还泪非荒唐。吁嗟乎，孝文好贤贾谊陨，光武中兴冯衍窘。屈平去国楚命短，韩偓辞朝唐祚尽。美人命薄才子同，古往今来皆梦中。英雄末路且仙佛，不独伤心是悼红。
临江仙
作者：丘瑟如
朝代：清

高树嘶蝉秋已半。昼长人静香清。栏花难记旧时名。蕉心分绿影，桐叶送秋声。独坐焚香空悄悄，远山一带初晴。晚凉池馆乱蛙鸣。望中垂柳断，水上暮云生。
减字木兰花·春游，呈李司马朱远山夫子
作者：丘瑟如
朝代：清

寻春迟暮。尘软香车帷着露。芳甸云收。新月如钩归路幽。侍儿私语。尽到花源最深处。好景难描，万绿迷烟红雨飘。
长相思·元宵
作者：丘瑟如
朝代：清

明月柳梢堪恋。灯放九枝一串。又是上元时，可惜流光如电。看遍月影，灯光尽暗。
怀张虞山琼州
作者：丘象随
朝代：清

何处望琼州，中原地尽头。蛮烟山万点，海雾蜃千楼。身世乾坤失，生涯日夜浮。更堪烽火急，消息断高秋。
赠程穆倩
作者：丘象随
朝代：清

病后相逢邗水涯，岁寒雪压客庐斜。纵然淡尽人间事，又写青山过酒家。
乌鲗行
作者：丘迥
朝代：清

乌鲗吐沫如玄云，妄冀屏蔽藏其身。渔师却认云生处，以网投之百无误。远害焉知适见招，纷纭小智空心劳。鲲鱼一举渺无极，浩荡江湖随所遭。
岳忠武王墓
作者：丘迥
朝代：清

明圣湖头宋将茔，神州戮力想精诚。关张义勇原无敌，李郭功名竟未成。沙漠何期归故主，权奸乃敢坏长城。孤忠遗恨千秋在，大树悲风日夜鸣。
七叠韵答来诗意
作者：丘逢甲
朝代：清

如此江山如此楼，黄云出地紫云收。蠹残旧义张三世，蜂起新谈大九州。海外虬髯空作侠，人间猿臂负封侯。学书学剑都无用，胸有茫茫万古愁。
七月十五日饶溪舟次
作者：丘逢甲
朝代：清

南国中年节，西风下水船。溪声喧百里，峰影蘸双莲。野祭人呼鬼，温汤客试泉。团栾明月上，照梦鹤山前。
七洲洋看月放歌
作者：丘逢甲
朝代：清

一舟之外天连水，万里空明月轮起。七洲洋里看月行，数遍春宵古无此。舟行双轮月只轮，青天碧海无纤尘。茫茫海水镕作银，著我飞楼缥缈独立之吟身。少陵太白看月不到处，今宵都付渡海寻诗人。月轮天有居人在，中间亦有光明海。不知今宵可有南去乘舟人，遥望地球发光彩。地球绕日日一周，日光出地月所收。此时月光照不到，尚有大地西半球。此时月光随我来南游，大千界中有此舟。更著此月来当头，舟中吴讴答越讴。月光夜照花枝幽，中有蛮姬十队并作天魔舞。东音西音四起声咿嚘，嫦娥应自怨幽独，不及人间儿女同无愁。安知人海群龙方血战，蜗国蚊巢纷告变。月光遍照六大洲，万怪千奇机械见。剩此同舟胡越犹一家，各抱月华共欢宴。自从中朝海禁开，年年月月泛月有人来。忽然今月属吾有，此时此地此景真奇哉！吸月屡罄葡萄杯。独惜南溟岛国尽隶他人属，坐叹热带之下无雄才。人间万事纷变灭，方见月圆旋月缺。四万八千修月仙，玉斧长劳竟何说。固知盈亏之理原循环，大地山河终古不改色。即今圆相虽未全，一出已令天下悦。天上之月海底明，上下两月齐晶瑩。两月中间一舟走，飞轮碾海脆作玻璃声。月兮西落而东生，北舟莽莽方南行。天经自纵地纬横，此时吐吞八极诗方成，天鸡喔喔呼潮鸣。自是诗中海权大，万里南天开海界。月华夜夜供豪吟，月神不怪海神怪。明朝待看海上无数之奇峰，明宵舟泊宾童龙。澜沧江头看月去，江花江柳春溶溶。
七洲洋看月放歌
作者：丘逢甲
朝代：清
体裁：古风

一舟之外天连水，万里空明月轮起。七洲洋里看月行，数遍春宵古无此。舟行双轮月只轮，青天碧海无纤尘。茫茫海水镕作银，著我飞楼缥缈独立之吟身。少陵太白看月不到处，今宵都付渡海寻诗人。月轮天有居人在，中间亦有光明海。不知今宵可有南去乘舟人，遥望地球发光彩。地球绕日日一周，日光出地月所收。此时月光照不到，尚有大地西半球。此时月光随我来南游，大千界中有此舟。更著此月来当头，舟中吴讴答越讴。月光夜照花枝幽，中有蛮姬十队并作天魔舞。东音西音四起声咿嚘，嫦娥应自怨幽独，不及人间儿女同无愁。安知人海群龙方血战，蜗国蚊巢纷告变。月光遍照六大洲，万怪千奇机械见。剩此同舟胡越犹一家，各抱月华共欢宴。自从中朝海禁开，年年月月泛月有人来。忽然今月属吾有，此时此地此景真奇哉！吸月屡罄葡萄杯。独惜南溟岛国尽隶他人属，坐叹热带之下无雄才。人间万事纷变灭，方见月圆旋月缺。四万八千修月仙，玉斧长劳竟何说。固知盈亏之理原循环，大地山河终古不改色。即今圆相虽未全，一出已令天下悦。天上之月海底明，上下两月齐晶莹。两月中间一舟走，飞轮碾海脆作玻璃声。月兮西落而东生，北舟莽莽方南行。天经自纵地纬横，此时吐吞八极诗方成，天鸡喔喔呼潮鸣。自是诗中海权大，万里南天开海界。月华夜夜供豪吟，月神不怪海神怪。明朝待看海上无数之奇峰，明宵舟泊宾童龙。澜沧江头看月去，江花江柳春溶溶。
三叠前韵
作者：丘逢甲
朝代：清

忍把河山作报酬，五陵佳气郁清秋。参差碧瓦何王殿，零落璇题故相楼。遗幕逃亡驱鹿部，禁池阑入打鱼舟。百年父老关东尽，无复秋风望豫游。烽火关山驻翠华，月明宫树有啼鸦。海神连弩邀秦辇，天女支机落汉槎。环卫千牛归素仗，窥边万马蹴黄沙。行人莫问前朝事，秋草离离御路斜。沙堤走马几除迁，烜赫声华顿寂然。丛棘墓门无大鸟，古槐台省有寒蝉。升沈粟羡侏儒饱，歌哭丝将傀儡牵。坐致三公待佳传，白头閒过太平年。五等勋庸费制词，廿年强寇滞王师。乾坤几见回元气，箕斗频闻入怨诗。故事空文悬日月，极天荒象阻云霓。长星劝汝惟杯酒，戎马关河扰梦思。谁持铃铎召修罗，白日荒荒鬼气多。地火动摇阿耨达，天龙奔走跋难跎。十方已竭降魔法，八部犹喧赞佛歌。依旧宝光璎珞相，故应尘劫不能磨。河声岳色送征鞍，宫扇云移彩凤翰。载宝尚闻朝络绎，要盟谁念事艰难。双悬日月天如故，百战河山地本宽。留与四方哀痛诏，莱芜风雪话饥寒。海气阴阴昼不开，秋生辽后旧妆台。黄金天长修宫价，黑土人讹止水灰。凤阁平章新改制，龙门游幸各呈才。春风回首华清浴，白玉莲花没草莱。猎猎牙旗北府兵，将军授钺拥连城。材官并用蠕蠕国，幕府兼罗触触生。岂有梦工详坼翼，更无故伎识雌声。太冲长揖归田日，不尽秋风咏史情。
三叠前韵·其一
作者：丘逢甲
朝代：清

忍把河山作报酬，五陵佳气郁清秋。参差碧瓦何王殿，零落璇题故相楼。遗幕逃亡驱鹿部，禁池阑入打鱼舟。百年父老关东尽，无复秋风望豫游。
三叠前韵·其七
作者：丘逢甲
朝代：清

海气阴阴昼不开，秋生辽后旧妆台。黄金天长修宫价，黑土人讹止水灰。凤阁平章新改制，龙门游幸各呈才。春风回首华清浴，白玉莲花没草莱。
三叠前韵·其三
作者：丘逢甲
朝代：清

沙堤走马几除迁，烜赫声华顿寂然。丛棘墓门无大鸟，古槐台省有寒蝉。升沈粟羡侏儒饱，歌哭丝将傀儡牵。坐致三公待佳传，白头閒过太平年。
三叠前韵·其二
作者：丘逢甲
朝代：清

烽火关山驻翠华，月明宫树有啼鸦。海神连弩邀秦辇，天女支机落汉槎。环卫千牛归素仗，窥边万马蹴黄沙。行人莫问前朝事，秋草离离御路斜。
三叠前韵·其五
作者：丘逢甲
朝代：清

谁持铃铎召修罗，白日荒荒鬼气多。地火动摇阿耨达，天龙奔走跋难跎。十方已竭降魔法，八部犹喧赞佛歌。依旧宝光璎珞相，故应尘劫不能磨。
三叠前韵·其八
作者：丘逢甲
朝代：清

猎猎牙旗北府兵，将军授钺拥连城。材官并用蠕蠕国，幕府兼罗触触生。岂有梦工详坼翼，更无故伎识雌声。太冲长揖归田日，不尽秋风咏史情。
三叠前韵·其六
作者：丘逢甲
朝代：清

河声岳色送征鞍，宫扇云移彩凤翰。载宝尚闻朝络绎，要盟谁念事艰难。双悬日月天如故，百战河山地本宽。留与四方哀痛诏，莱芜风雪话饥寒。
三叠前韵·其四
作者：丘逢甲
朝代：清

五等勋庸费制词，廿年强寇滞王师。乾坤几见回元气，箕斗频闻入怨诗。故事空文悬日月，极天荒象阻云霓。长星劝汝惟杯酒，戎马关河扰梦思。
三月初八夜
作者：丘逢甲
朝代：清

十二年前此夜中，白袍人正试南宫。惊心胡马蹂春甸，矫首孤罴忆故丛。何日扫尘迎警跸，当时入彀枉英雄。万言策在嗟无用，冷对山堂烛泪红。
三用前韵奉答
作者：丘逢甲
朝代：清

浮云西北郁苍苍，残角秋城泪万行。朋党祸仍流丑相，太平功竟录申王。眼中木槿花荣落，身后梧桐树短长。自把千秋付杯酒，湖山无恙脍莼香。狼星妖燄压威弧，八部群龙护曼殊。朱果在天持剥运，黄花满地祸神都。入山我自寻青主，望海人谁鉴黑奴？汉德未衰豪杰出，不须重唱鼓咙胡。
三用前韵奉答·其一
作者：丘逢甲
朝代：清

浮云西北郁苍苍，残角秋城泪万行。朋党祸仍流丑相，太平功竟录申王。眼中木槿花荣落，身后梧桐树短长。自把千秋付杯酒，湖山无恙脍莼香。
三用前韵奉答·其二
作者：丘逢甲
朝代：清

狼星妖燄压威弧，八部群龙护曼殊。朱果在天持剥运，黄花满地祸神都。入山我自寻青主，望海人谁鉴黑奴？汉德未衰豪杰出，不须重唱鼓咙胡。
三饶述怀
作者：丘逢甲
朝代：清
体裁：古风

三饶设治初，颇用忧山贼。孤城依山立，陶筑资民力。至今古砖文，分堵姓名勒。倭寇海上来，东风战云黑。濒海虽蹂躏，严城晏游息。百里控山川，亦古诸侯国。王公设险心，实用辅其德。同治元二间，黄巾势危迫。距关民气勇，乃过丸泥塞。承平岁已久，生齿益繁殖。吏治浸不修，宽假恣奸慝。外教乘隙来，从者纷相惑。山川固云险，寇已入门阈。山田岁两熟，民生在稼穑。年荒百货贵，菜茹当肉食。道上逢老农，喘汗有饥色。谁为富教谋，用奏循良绩。为尔祝坻京，为尔云螟�。驱车过山邑，怀古心焉恻。峨峨望海岭，秋风浩无极。
三饶述怀
作者：丘逢甲
朝代：清

三饶设治初，颇用忧山贼。孤城依山立，陶筑资民力。至今古砖文，分堵姓名勒。倭寇海上来，东风战云黑。濒海虽蹂躏，严城晏游息。百里控山川，亦古诸侯国。王公设险心，实用辅其德。同治元二间，黄巾势危迫。距关民气勇，乃过丸泥塞。承平岁已久，生齿益繁殖。吏治浸不修，宽假恣奸慝。外教乘隙来，从者纷相惑。山川固云险，寇已入门阈。山田岁两熟，民生在稼穑。年荒百货贵，菜茹当肉食。道上逢老农，喘汗有饥色。谁为富教谋？用奏循良绩。为尔祝坻京，为尔云螟？。驱车过山邑，怀古心焉恻。峨峨望海岭，秋风浩无极。
与季平、柳汀饮东山酒楼
作者：丘逢甲
朝代：清

岩翠潮光共一楼，江山今日顿风流。诸天洗出云雷气，供养群仙坐上头。六百年中电掣回，东山又见状元来。平生心醉文丞相，莫问他人借酒杯。花气濛濛酒半醺，掀髯休笑故将军。谈兵杜牧狂言甚，只向尊前念紫云。浣花天气雨初晴，也当鳌头宴锦城。一片千秋七星石，水帘亭畔看题名。
与季平、柳汀饮东山酒楼·其一
作者：丘逢甲
朝代：清

岩翠潮光共一楼，江山今日顿风流。诸天洗出云雷气，供养群仙坐上头。
与季平、柳汀饮东山酒楼·其三
作者：丘逢甲
朝代：清

花气濛濛酒半醺，掀髯休笑故将军。谈兵杜牧狂言甚，只向尊前念紫云。
与季平、柳汀饮东山酒楼·其二
作者：丘逢甲
朝代：清

六百年中电掣回，东山又见状元来。平生心醉文丞相，莫问他人借酒杯。
与季平、柳汀饮东山酒楼·其四
作者：丘逢甲
朝代：清

浣花天气雨初晴，也当鳌头宴锦城。一片千秋七星石，水帘亭畔看题名。
与季平访柳汀，用季平赠僧能意韵
作者：丘逢甲
朝代：清

入室古芳满，庭花连理枝。乡音脆吴语，风格拗唐诗。远算就时见，深尊劝客持。千金载西子，少伯是吾师。
与客谈罗浮之乐，并言居山之利，因成长句
作者：丘逢甲
朝代：清

山原漠漠宜牛羊，山田泱泱宜秫粳。御园柑子垂垂黄，烟沈雾结香木香。更种千章万章木，斫运有溪筏可张。满山飞瀑穿云飞，到处皆可张轮机。山人小试作云碓，用水之力微乎微。山中沙亦黄金色，天予不取防人贼。万户侯何足道哉，是皆致富可敌国。但作神仙不富贵，赤手上天亦何味？天上金银作宫阙，岂特如来金布地？我愿金成方上天，金光普照蓬台莲。何事颜回忍饥面，冷豚一豆人称贤。何年来结山中屋？山中采金兼采木，且工且农且畜牧。青天回首罗浮云，祗恐山灵笑吾俗。
与林谷宜比部夜话
作者：丘逢甲
朝代：清

万里星州遇故人，逍遥梅鹤寄闲身。白云簪笔留诗梦，黄海回帆话劫尘。鬼宿中宵光更大，神州何日运方新！举头明月怀京国，同是天涯草莽臣。
与楚伧、千仞闻歌作
作者：丘逢甲
朝代：清

春云不雨昼阴阴，有客南来作越吟。衣上黄尘飘热泪，镜中白发迫雄心。懒呵鬼壁劳天问，拚共神州付陆沉。漫笑筝琶娱俗耳，未妨聊当海潮音。
与颂丞话台事
作者：丘逢甲
朝代：清

万三千尺出海面，岛国诸山无此高。谁遣黄图易他色，空传赤制属吾曹。梦中雄鬼哀相吊，劫后顽仙笑独逃。收拾磨崖纪功笔，东南风急送春涛。
与高啸桐同客广州
作者：丘逢甲
朝代：清

平生我愧杜工部，喜见高三十五才。四海风尘双鬓白，斜阳同上越王台。
丘园八咏为顺德龙山家仲迟驾部作八首 其一 紫藤花馆
作者：丘逢甲
朝代：清

名园高馆最玲珑，藤影花光护绮栊。璎珞四垂珠万串，一春长住紫云中。
丘园八咏为顺德龙山家仲迟驾部作八首 其七 浣风台
作者：丘逢甲
朝代：清

雄风赋罢气飞腾，还似兰台快共登。沧海不尘天若洗，观星人立最高层。
丘园八咏为顺德龙山家仲迟驾部作八首 其三 流春桥
作者：丘逢甲
朝代：清

垂虹影落碧波寒，流尽春花春欲阑。独有春愁流不去，中原一发倚阑看。
丘园八咏为顺德龙山家仲迟驾部作八首 其二 碧漪池
作者：丘逢甲
朝代：清

海色天容共一池，群花寒浸碧涟漪。临流化尽春衫影，绝似唐宫浣露时。
丘园八咏为顺德龙山家仲迟驾部作八首 其五 淡白径
作者：丘逢甲
朝代：清

漠漠梨云出梦迟，春风花径独行时。别开冷艳幽香境，来写吾家左掖诗。
丘园八咏为顺德龙山家仲迟驾部作八首 其八 绛雪楼
作者：丘逢甲
朝代：清

天半寒光幻绮霞，倚楼人正赋尖叉。屏风写出赚山景，万树燕支六出花。
丘园八咏为顺德龙山家仲迟驾部作八首 其六 壁花轩
作者：丘逢甲
朝代：清

琴酒名园载月过，开轩花气漾文波。不妨四立相如壁，消受芙蓉艳福多。
丘园八咏为顺德龙山家仲迟驾部作八首 其四 涵碧亭
作者：丘逢甲
朝代：清

收尽云光夜见星，临波面面敞珠棂。眼中碧海无风浪，人卧乾坤一草亭。
丘园八咏为顺德龙山家仲迟驾部作八首·紫藤花馆
作者：丘逢甲
朝代：清

名园高馆最玲珑，藤影花光护绮栊。璎珞四垂珠万串，一春长住紫云中。海色天容共一池，群花寒浸碧涟漪。临流化尽春衫影，绝似唐宫浣露时。垂虹影落碧波寒，流尽春花春欲阑。独有春愁流不去，中原一发倚阑看。收尽云光夜见星，临波面面敞珠棂。眼中碧海无风浪，人卧乾坤一草亭。漠漠梨云出梦迟，春风花径独行时。别开冷艳幽香境，来写吾家左掖诗。琴酒名园载月过，开轩花气漾文波。不妨四立相如壁，消受芙蓉艳福多。雄风赋罢气飞腾，还似兰台快共登。沧海不尘天若洗，观星人立最高层。天半寒光幻绮霞，倚楼人正赋尖叉。屏风写出赚山景，万树燕支六出花。
东山寄怀南海裴伯谦县令二首
作者：丘逢甲
朝代：清

水帘亭畔倚阑干，倦客重来拾坠欢。南海月明千里共，东山云卧一春寒。神仙从古多为令，名士何曾竟负官！应有新诗写新政，可能遥寄练江看。横流无地可安居，身愧王尼尚有车。残月啼鹃家国泪，断云归雁友朋书。论交四海心犹热，独立三边愿已虚。为语修龄益愁索，故人仁祖近何如？
东山寄怀南海裴伯谦县令二首·其一
作者：丘逢甲
朝代：清

水帘亭畔倚阑干，倦客重来拾坠欢。南海月明千里共，东山云卧一春寒。神仙从古多为令，名士何曾竟负官！应有新诗写新政，可能遥寄练江看。
东山寄怀南海裴伯谦县令二首·其二
作者：丘逢甲
朝代：清

横流无地可安居，身愧王尼尚有车。残月啼鹃家国泪，断云归雁友朋书。论交四海心犹热，独立三边愿已虚。为语修龄益愁索，故人仁祖近何如？
东山感春诗，次己亥感秋韵
作者：丘逢甲
朝代：清

沧海尘生锦瑟年，明珠泪尽月当天。人间传遍西昆体，谁解春心托杜鹃？歌残汾水雁秋飞，北望胡尘泪满衣。愁对春风吟水调，六龙西幸不曾归。桃花春水涨前滩，待渡无舟欲济难。落日孤云心万里，望仙桥畔望长安。衣冠南渡避胡来，凭仗双轮碾海开。应有田横客相笑，春帆叶叶过登莱。变现诸天说法身，穗香醒梦證前因。遍呼黄帝诸孙起，莫作华胥国里人。神丹浪说解还童，哀感中年遇谢公。难遣故宫禾黍恨，春灯和泪写王风。
东山感春诗，次己亥感秋韵·其一
作者：丘逢甲
朝代：清

沧海尘生锦瑟年，明珠泪尽月当天。人间传遍西昆体，谁解春心托杜鹃？
东山感春诗，次己亥感秋韵·其三
作者：丘逢甲
朝代：清

桃花春水涨前滩，待渡无舟欲济难。落日孤云心万里，望仙桥畔望长安。
东山感春诗，次己亥感秋韵·其二
作者：丘逢甲
朝代：清

歌残汾水雁秋飞，北望胡尘泪满衣。愁对春风吟水调，六龙西幸不曾归。
东山感春诗，次己亥感秋韵·其五
作者：丘逢甲
朝代：清

变现诸天说法身，穗香醒梦證前因。遍呼黄帝诸孙起，莫作华胥国里人。
东山感春诗，次己亥感秋韵·其六
作者：丘逢甲
朝代：清

神丹浪说解还童，哀感中年遇谢公。难遣故宫禾黍恨，春灯和泪写王风。
东山感春诗，次己亥感秋韵·其四
作者：丘逢甲
朝代：清

衣冠南渡避胡来，凭仗双轮碾海开。应有田横客相笑，春帆叶叶过登莱。
东山感秋词
作者：丘逢甲
朝代：清

万树秋声撼睡童，读书情趣逊欧公。挑灯自写纫兰句，一卷离骚当国风。
东山感秋词次康步崖中翰题壁韵
作者：丘逢甲
朝代：清

痛哭秋风又一年，觚棱梦落练江天。拾遗冷作诸侯客，袍笏空山拜杜鹃。天涯心逐白云飞，瑟瑟秋芦点客衣。回首大宛山上月，更无缄札问当归。斜日江声走急滩，残棋别墅局方难。后堂那有閒丝竹，陶写东山老谢安。寒蛟海上趁人来，漠漠秋尘扫不开。满目桑田清浅水，五云楼阁失蓬莱。
东山感秋词，次康步崖中翰题壁韵五首
作者：丘逢甲
朝代：清

痛哭秋风又一年，觚棱梦落练江天。拾遗冷作诸侯客，袍笏空山拜杜鹃。天涯心逐白云飞，瑟瑟秋芦点客衣。回首大宛山上月，更无缄札问当归。斜日江声走急滩，残棋别墅局方难。后堂那有閒丝竹？陶写东山老谢安。寒蛟海上趁人来，漠漠秋尘扫不开。满目桑田清浅水，五云楼阁失蓬莱。冷落山斋运甓身，天门八翼梦无因。西风吹起神州恨，麈尾清谈大有人。
东山感秋词，次康步崖中翰题壁韵五首·其一
作者：丘逢甲
朝代：清

痛哭秋风又一年，觚棱梦落练江天。拾遗冷作诸侯客，袍笏空山拜杜鹃。
东山感秋词，次康步崖中翰题壁韵五首·其三
作者：丘逢甲
朝代：清

斜日江声走急滩，残棋别墅局方难。后堂那有閒丝竹？陶写东山老谢安。
东山感秋词，次康步崖中翰题壁韵五首·其二
作者：丘逢甲
朝代：清

天涯心逐白云飞，瑟瑟秋芦点客衣。回首大宛山上月，更无缄札问当归。
东山感秋词，次康步崖中翰题壁韵五首·其五
作者：丘逢甲
朝代：清

冷落山斋运甓身，天门八翼梦无因。西风吹起神州恨，麈尾清谈大有人。
东山感秋词，次康步崖中翰题壁韵五首·其四
作者：丘逢甲
朝代：清

寒蛟海上趁人来，漠漠秋尘扫不开。满目桑田清浅水，五云楼阁失蓬莱。
东山春思
作者：丘逢甲
朝代：清

春泉流涧晓潺潺，古院无人尽日閒。落尽碧桃归未得，望仙桥畔望家山。云壑风泉入画图，水帘亭畔客怀孤。海桐花发山桑熟，细雨春林叫鹁鸪。
东山春思·其一
作者：丘逢甲
朝代：清

春泉流涧晓潺潺，古院无人尽日閒。落尽碧桃归未得，望仙桥畔望家山。
东山春思·其二
作者：丘逢甲
朝代：清

云壑风泉入画图，水帘亭畔客怀孤。海桐花发山桑熟，细雨春林叫鹁鸪。
东山景贤楼
作者：丘逢甲
朝代：清

双旌五马旧登临，北斗文章自古今。新邑弦歌开瘴户，大湖云气起甘霖。留衣偶共山僧话，建校谁知刺史心。独上景贤楼上望，红棉花发练江深。
东山木棉花盛开，坐对成咏
作者：丘逢甲
朝代：清

亭亭十丈霭春烟，冠岭真同火树燃。闰位群芳惭紫色，交柯馀焰烛丹渊。天扶赤运花应市，人卧朱霞梦亦仙。绝世英雄儿女气，不嫌绮绪更缠绵。植根疑自燧人皇，接叶连枝火伞张。花国群雄新世界，木天奇丽大文章。赤龙衔烛春生树，丹凤寻巢夜有房。衣被苍生更馀事，先教朱紫启南荒。将军衣锦忽连营，夜妙霞光照赤城。纵露英华关艳福，岂容小草敢齐名？觞花合启红云宴，倚树如挥赤羽兵。我正山中敛文采，相看奇气顿纵横。
东山木棉花盛开，坐对成咏·其一
作者：丘逢甲
朝代：清

亭亭十丈霭春烟，冠岭真同火树燃。闰位群芳惭紫色，交柯馀焰烛丹渊。天扶赤运花应市，人卧朱霞梦亦仙。绝世英雄儿女气，不嫌绮绪更缠绵。
东山木棉花盛开，坐对成咏·其三
作者：丘逢甲
朝代：清

将军衣锦忽连营，夜妙霞光照赤城。纵露英华关艳福，岂容小草敢齐名？觞花合启红云宴，倚树如挥赤羽兵。我正山中敛文采，相看奇气顿纵横。
东山木棉花盛开，坐对成咏·其二
作者：丘逢甲
朝代：清

植根疑自燧人皇，接叶连枝火伞张。花国群雄新世界，木天奇丽大文章。赤龙衔烛春生树，丹凤寻巢夜有房。衣被苍生更馀事，先教朱紫启南荒。
东山杨子仙宫题壁
作者：丘逢甲
朝代：清

偶然游戏落谭资，著罢壶天小劫棋。乌石冈头挥麈地，仙人去后我来时。修到神仙总有情，旧游时复驻云旌。异书傥借葫芦本，不讳人间卖药名。
东山杨子仙宫题壁·其一
作者：丘逢甲
朝代：清

偶然游戏落谭资，著罢壶天小劫棋。乌石冈头挥麈地，仙人去后我来时。
东山杨子仙宫题壁·其二
作者：丘逢甲
朝代：清

修到神仙总有情，旧游时复驻云旌。异书傥借葫芦本，不讳人间卖药名。
东山秋晚
作者：丘逢甲
朝代：清

庭柯策策动商音，紫翠连峰夕照沉。秋色西来山郭暮，大江东去海门深。空崖石抱阴阳气，古洞泉流冷暖心。苦盼银河乌鹊信，望仙桥畔客愁深。
东山谒韩祠毕，得子华长句，次韵寄答
作者：丘逢甲
朝代：清

新市楼头和诗毕，舟师告行仗风力。谁知大句捷于风，六百里程远追及。于时我正从韩公，捕逐八荒两翅疾。乾坤雷琅摆光燄，青莲乐府少陵律。时虞仙官敕六丁，白日青天起霹雳。岛瘦郊寒湜籍走，落落人才困驰骤。终须载笔缚元济，岂惟奋舌诛庭凑。偶语龙湫窥舑舚，群鬼闻之惊破胆。不知此特不平鸣，愚儿但妒词何赡。古人馀韵吁莫追，嗟我与君犹斗险。书生今日良可哀，有策难上黄金台。燕赵曾闻古多士，悲歌慷慨安在哉！空谈横磨十万剑，言者自愤旁人咍。汉家不出卫霍才，西极天马何时来！
东山酒楼放歌
作者：丘逢甲
朝代：清

丈夫生当为祖豫州，渡江誓报祖国雠，中原不使群胡留。不然当作李邺侯，翩然衣白与帝游，天家骨肉畀无尤。胡为祗学谪仙醉，到处吟诗题酒楼。今日何日东山陬，云阴阴兮风飕飕，山中五月如清秋，补禊曲水觞可流。座中主客清且修，黄公后人今状头，裴中令裔新政优。兰陵诸萧才力遒，人师我愧东家丘。儒书无能解国忧，仡仡食古心不休。飞蓬自转落叶下，谁实作俑为车舟。坐令机械生西欧，古制破裂不可收，天地日月驱作球。小儒咋舌大儒叹，径欲问天穷所由，天公方醉了不酬。万事变灭如浮沤，山川虽缺仍金瓯。陇头飞鸟入妖梦，夜半鸣狐思火篝。何如沉醉与天共，乞君大白为我浮。浮之不尽群客醉，何妨呼酌车前驺。自有此山数游者，昌黎文山皆吾俦。彼皆身取千古去，乃畀我任今日愁。海门西望海色幽，眼中一醉无五洲。
东山酒楼次柳汀韵
作者：丘逢甲
朝代：清

第一仙人数宋郊，羊裘更说子陵高。天公速客先风雨，山寺开门受海潮。游迹待传文上石，边愁无计锈生刀。狂吟且共楼头醉，酒虎诗龙各自豪。
东山重修景贤楼大忠祠，次第落成，喜而有作
作者：丘逢甲
朝代：清

东山曾过昌黎伯，信国勤王更驻师。呼石与谈前代事，铸金重拜昔贤祠。春风游女飘遗帨，落日行人读断碑。忠节文章坊宛在，千秋来话此心期。
东柳汀
作者：丘逢甲
朝代：清

板桥斜日柳毵毵，秋入蛮乡客兴酣。休唱前溪后溪曲，六朝金粉忆江南。
中秋夕乌石冈眺月同三弟崧甫作
作者：丘逢甲
朝代：清

秋风送暑夜光寒，高会依然似子桓。弹指仙凡相隔易，称心人月并圆难。樨香客里新诗卷，潮满天涯旧将坛。犹有山河留影在，不妨千里且同看。
中秋白云山能仁寺看月有怀覃孝方、周立之二首
作者：丘逢甲
朝代：清

袖君诗入白云去，吟向白云山上头。潭底睡龙惊起听，万峰明月一轮秋。苦口人间度有情，一微尘里万魔生。于今铲却机锋语，宴坐空山看月明。
中秋白云山能仁寺看月有怀覃孝方、周立之二首·其一
作者：丘逢甲
朝代：清

袖君诗入白云去，吟向白云山上头。潭底睡龙惊起听，万峰明月一轮秋。
中秋白云山能仁寺看月有怀覃孝方、周立之二首·其二
作者：丘逢甲
朝代：清

苦口人间度有情，一微尘里万魔生。于今铲却机锋语，宴坐空山看月明。
丹灶
作者：丘逢甲
朝代：清

仙令丹成已上仙，山中丹灶尚依然。遗丹夜半出浴日，四百四峰光满天。
为兰史赠席上小妓
作者：丘逢甲
朝代：清

獭髓微痕玉有瘢，双眉淡淡扫春山。珠江风月无边好，都在佳人浅黛间。
为家芝田题其先祖裕敏公遗像
作者：丘逢甲
朝代：清

可为猗顿可黔娄，选佛场中劫火收。花叶莲宗容作祖，兵戈槐国笑封侯。出家便是安身法，越境原为避地谋。拜挹遗容知定力，黄金难怪等浮沤。幻相犹疑禅可参，沙弥俨侍老瞿昙。尘根早悟因缘果，世眼仍推富寿男。渔市巷留先代宅，波罗房筑定僧庵。宝盆虽去家还在，绝胜金陵沈万三。
为家芝田题其先祖裕敏公遗像·其二
作者：丘逢甲
朝代：清

幻相犹疑禅可参，沙弥俨侍老瞿昙。尘根早悟因缘果，世眼仍推富寿男。渔市巷留先代宅，波罗房筑定僧庵。宝盆虽去家还在，绝胜金陵沈万三。
为林生题拜梅图
作者：丘逢甲
朝代：清

冰雪空山绝点尘，王维笔下妙生春。男儿自保黄金膝，除却梅花不拜人。逋仙风格本来尊，冷抱梅花自闭门。只合三公向妻跪，不曾轻去谒刘孙。
为林生题拜梅图·其一
作者：丘逢甲
朝代：清

冰雪空山绝点尘，王维笔下妙生春。男儿自保黄金膝，除却梅花不拜人。
为林生题拜梅图·其二
作者：丘逢甲
朝代：清

逋仙风格本来尊，冷抱梅花自闭门。只合三公向妻跪，不曾轻去谒刘孙。
为潮人士衍说孔教于鮀浦，伯瑶见访有诗，次韵答之
作者：丘逢甲
朝代：清

大海潮来独倚栏，七千里外冷朝官。重提孔子尊王义，如日中天万象看。
久旱得雨初霁，饮人境庐，时闻和局将定二首
作者：丘逢甲
朝代：清

忍把乾坤付醉乡，登楼休负好秋光。黄龙约改清钟酒，白雁声催故国霜。老树半凋开远目，菊花无恙展重阳。美人消息来何暮？怅望秦云各尽觞。得雨虽迟也胜无，东皋预计麦苗苏。青天转粟趋行在，黄海传烽迫上都。已叹鳌翻难立极，岂容龙醒更遗珠。至尊薪胆劳明诏，醉抚横腰玉鹿卢。
久旱得雨初霁，饮人境庐，时闻和局将定二首·其一
作者：丘逢甲
朝代：清

忍把乾坤付醉乡，登楼休负好秋光。黄龙约改清钟酒，白雁声催故国霜。老树半凋开远目，菊花无恙展重阳。美人消息来何暮？怅望秦云各尽觞。
久旱得雨初霁，饮人境庐，时闻和局将定二首·其二
作者：丘逢甲
朝代：清

得雨虽迟也胜无，东皋预计麦苗苏。青天转粟趋行在，黄海传烽迫上都。已叹鳌翻难立极，岂容龙醒更遗珠。至尊薪胆劳明诏，醉抚横腰玉鹿卢。
乌石冈晚眺
作者：丘逢甲
朝代：清

野马尘埃眼底忙，填胸百感正茫茫。寻秋借遣愁如海，乌石冈头看夕阳。
乙未秋日归印山故居，因游仙人桥作二首
作者：丘逢甲
朝代：清

海上归来意怆然，石梁重自认秦鞭。一庵斜日坠红叶，万嶂秋空开碧莲。家近洞天宜入道，人经浩劫欲逃禅。松楸古墓枌榆社，早结仙家未了缘。溪转峰回石气阴，悬崖高阁客登临。虹腰一角连山合，雪乳千年古洞深。入穴人疑营窟世，题桥诗总杂仙心。中年学道时偏早，领略樨香思不禁。
乙未秋日归印山故居，因游仙人桥作二首·其一
作者：丘逢甲
朝代：清

海上归来意怆然，石梁重自认秦鞭。一庵斜日坠红叶，万嶂秋空开碧莲。家近洞天宜入道，人经浩劫欲逃禅。松楸古墓枌榆社，早结仙家未了缘。
乙未秋日归印山故居，因游仙人桥作二首·其二
作者：丘逢甲
朝代：清

溪转峰回石气阴，悬崖高阁客登临。虹腰一角连山合，雪乳千年古洞深。入穴人疑营窟世，题桥诗总杂仙心。中年学道时偏早，领略樨香思不禁。
九叠韵重送王豹君
作者：丘逢甲
朝代：清

城下清江城上楼，阳关三叠韵初收。文星南极尊前客，白雪西山剑外州。故事蛮夷谈大长，新封方伯帅诸侯。蚕丛鸟道今平地，无复当年蜀道愁。
九天观
作者：丘逢甲
朝代：清

谁言九天高，今忽在平地。仙院阒无人，松阴双鹤睡。
九月二十九日十八叠韵寄伯瑶
作者：丘逢甲
朝代：清

江天漠漠纸鸢舞，秋入三阳霁无雨。寒斋独客温乡语，海上桑田农谚古。客中谁念悲秋人，天涯芳草歌伤春。平生绮习刬除尽，冷落过岭东坡身。岭外有人吟感遇，丹橘满林写佳句。秋心不冷冬心暖，待起群阳斡元气。
九用前韵
作者：丘逢甲
朝代：清

满目狮章更鹫章，沉沉龙气不飞扬。秋风石马昭陵恸，夜雨金牛蜀道长。元老治军收白虢，中朝厄闰等黄杨。若教死殉论忠义，何止区区李侍郎！金币全输玉并俘，止兵幡未下驺虞。六宫急作抛家髻，三界难飞召将符。殿下雷颠尝大敌，军中风角走妖巫。即今神圣犹争颂，莫笑当时莽大夫。
九用前韵·其一
作者：丘逢甲
朝代：清

满目狮章更鹫章，沉沉龙气不飞扬。秋风石马昭陵恸，夜雨金牛蜀道长。元老治军收白虢，中朝厄闰等黄杨。若教死殉论忠义，何止区区李侍郎！
九用前韵·其二
作者：丘逢甲
朝代：清

金币全输玉并俘，止兵幡未下驺虞。六宫急作抛家髻，三界难飞召将符。殿下雷颠尝大敌，军中风角走妖巫。即今神圣犹争颂，莫笑当时莽大夫。
九眼井
作者：丘逢甲
朝代：清

歌舞冈前汲道新，闭关容作老夫臣。陈亡项灭韩彭死，只许君王是寿人。凿井秦人老塞烟，抱孙雄踞海南天。江山不改遗民尽，独坐秋风自品泉。
九眼井·其一
作者：丘逢甲
朝代：清

歌舞冈前汲道新，闭关容作老夫臣。陈亡项灭韩彭死，只许君王是寿人。
九眼井·其二
作者：丘逢甲
朝代：清

凿井秦人老塞烟，抱孙雄踞海南天。江山不改遗民尽，独坐秋风自品泉。
九龙有感
作者：丘逢甲
朝代：清

群峰叠翠倚楼间，一角颓云夕照殷。忽忆去年春色里，九龙还是汉家山。
乞夏季平重书文信国沁园春词并拙作双忠庙联语二首
作者：丘逢甲
朝代：清

枯木寒鸦夕照迟，大书深刻壁间词。淋漓元气千秋笔，俨雅堂前第二碑。轮囷肝胆定交初，同吊双忠古愤摅。留与南疆谈掌故，水曹楹帖状元书。
乞夏季平重书文信国沁园春词并拙作双忠庙联语二首·其一
作者：丘逢甲
朝代：清

枯木寒鸦夕照迟，大书深刻壁间词。淋漓元气千秋笔，俨雅堂前第二碑。
乞夏季平重书文信国沁园春词并拙作双忠庙联语二首·其二
作者：丘逢甲
朝代：清

轮囷肝胆定交初，同吊双忠古愤摅。留与南疆谈掌故，水曹楹帖状元书。
乞届仙作东山丝竹图
作者：丘逢甲
朝代：清

逸品萧郎画剧工，寻秋曾为写秋容。更将宰相风流意，图向生徒女乐中。
乞李晴帆画珠江泛月图
作者：丘逢甲
朝代：清

风尘潦倒五羊秋，曾作珠江泛月游。乞写天南无限感，英雄儿女一齐愁。
乞萧生作东山丝竹图
作者：丘逢甲
朝代：清

但无丝竹有东山，要乞丹青补黛鬟。莫被比邻文信国，满前姬侍笑儒酸。中年哀乐宜丝竹，此意惟应逸少知。恰好流觞逢曲水，管弦添写在山时。
乞萧生作东山丝竹图·其一
作者：丘逢甲
朝代：清

但无丝竹有东山，要乞丹青补黛鬟。莫被比邻文信国，满前姬侍笑儒酸。
乞萧生作东山丝竹图·其二
作者：丘逢甲
朝代：清

中年哀乐宜丝竹，此意惟应逸少知。恰好流觞逢曲水，管弦添写在山时。
乞陈颐山作画
作者：丘逢甲
朝代：清

百粤河山霸气孤，英雄遗迹冷秋芜。先生自有千秋笔，乞写朝台吊古图。
乡间人有误以予为武进士者，戏纪以诗
作者：丘逢甲
朝代：清

书生面目太槎牙，太息封侯念已差。漫说旧衔同武爵，颇闻外论比文虾。老兵欲唤桓元子，故将谁知李左车。刁斗能铭矛解用，丈夫何事愧刘巴！
书事
作者：丘逢甲
朝代：清

七尺珊瑚绿玉盆，宝花璀璨照天门。洞庭新进龙君贡，压倒汪洋北海鲲。
书事叠前韵
作者：丘逢甲
朝代：清

逍遥文字谢庄周，墨潘都成涕泪流。凄绝三闾香草意，秋江人赋畔牢愁。接天烽火迫残年，孤负铙歌制凯旋。依旧元戎窦车骑，更无人与勒燕然。何事悲天祗自悲，寒斋倚枕苦寻思。书生怅作封侯梦，愁煞黄粱饭熟时。都卢场辟万人观，民力东南近已殚。不惜水衡钱浪掷，汉家恩赐结呼韩。故人塞外有书还，惆怅江天对白鹇。见说汉边瓯脱尽，秋风胡马满阴山。黄河如带负前盟，满地洪流秋未清。东海茫茫尽鱼鳖，可悲不独是彭城。薤露声哀秋气凉，出关有客更投荒。刊章钓尽甘陵党，流祸居然到吕强。剑外音书屡滞留，西风愁说锦江游。黄巾破败连三郡，更遣刘焉牧益州。战云黯黯遍天西，江上行吟夕照低。还向夔巫苦奔走，草堂空筑浣花溪。漫诧榑桑旧挂弓，残棋欲著与谁同？东风吟冷英雄泪，海外扶馀局未终。
书孝方与兰西书后
作者：丘逢甲
朝代：清

海外归来百感生，大江东下客西征。沉沉广泽闻狐语，漠漠寒空过雁声。万斛荡愁京口酒，四更残月石头城。一书慷慨论身世，凄绝天涯此夜情。何方著足许吾徒，如此江山净土无。冻雀哄群嬉坏幕，饥鹰趋食掠平芜。干卿甚事寒池水，置我休持热火炉。风雪满天尘满地，可容垂钓老江湖。